Индонезиядаги зилзила катта талафот келтирди » Новости Узбекистана сегодня: nuz.uz\nНовости Узбекистана → Жахонда → Индонезиядаги зилзила катта талафот келтирди\n06-08-2018 15:18 0 666 Рейтинг0 Чоп этиш\nИндонезиядаги зилзила катта талафот келтирди\nЯкшанба куни Индонезиянинг Ломбок оролида рўй берган кучли ер силкиниш оқибатида камида 91 киши ҳалок бўлди. Бу ҳақда Индонезия табиий офатлар оқибатларини бартараф этиш миллий агентлигига асосланиб “РИА Новости” хабар бермоқда дея ёзмоқда Халқ сўзи нашри.\nМаълумотга кўра, 200 дан ортиқ киши жиддий жароҳат олган. Агентликнинг қайд этишича, ҳалок бўлганлар сони яна ошиши мумкин.\nЯкшанба куни Ломбок оролида 6,6 магнитудали зилзила рўй берди. Унинг маркази Матарам шаҳридан 49 километр шимоли-шарқда, ўн километр чуқурликда жойлашган. Офат жиддий зарар келтиргани айтилмоқда.\nАйни пайтда бир неча минг одам хавфсиз жойга эвакуация қилинган. Гувоҳларнинг сўзларига кўра, ер ости силкинишлари ҳатто сайёҳлар учун машҳур Бали оролида ҳам сезилган.


ҚАРЗ ОЛДИ-БЕРДИСИГА ТЕГИШЛИ ШАРЪИЙ ҲУКМЛАР - Mehrob.uz\nРасулуллоҳ мўъжизалари access_time26-март, 11:39\nСалмон Форсий (розияллоҳу анҳу)дан ривоят қилинади: Салмон Форсий…\nМақолалар access_time6-апрел 2019, 16:56\nЖорж Вашингтон Университети профессори Хоссайн Аскари "Мусулмон мамлакатлар…\nДунёдан воз кечиш\nМақолалар access_time8-июль 2021, 18:49\nБисмиллаҳир Роҳманир Роҳийм Азалдан то абад ўзининг улуғлиги ва қудрати…\naccess_time29-май 2020, 23:30 visibility1277\nИнсон ҳаёти доимо бир хил ўтмайди. Ҳаётда дуч келинадиган турли воқеа-ҳодислар туфайли баъзида ўзгаларга қарз беришга тўғри келса, баъзида қарз кўтаришга эҳтиёж тушади. Мусулмон киши бошқа ишларда бўлгани сингари қарз олди-бердисида ҳам шариат кўрсатмаларига риоя қилса, кўплаб яхшиликларга эришади.\nҚарз сўзи луғатда “кесиш” маъносини англатади. Аммо бу сўз “кесиб олиб берилган” маъносида ишлатилади. Яъни қарзга берилган маблағ қарз берувчининг молидан кесиб олиб берилган бир бўлак бўлгани учун ҳам у қарз деб номланган. Истелоҳда эса қайтариб олиш мумкин бўлиши учун айнан тенги бор (мислий) маблағни бировга бериб туриш қарз деб аталади.\nАйнан тенги бор маблағ деганда қуйидаги учта турнинг бирига кирувчи моллар тушунилади:\n1. Вазний (тортиб ўлчанадиган) моллар. Бунга тилла, кумуш сингари тортиб ўлчанадиган моллар киради. Ҳозирги кунимиздаги қоғоз пуллар ҳам тилла ва кумушнинг вазифасини бажараётгани учун мазкур турга киради;\n2. Кайлий (маълум идишда ўлчанадиган) моллар. Бунга арпа, буғдой сингари бир хил идишда ўлчанадиган моллар киради. (Ҳозирда буларни тортиб ўлчаш одат тусига кирди);\n3. Ададу мутақориб (ўзаро бир бирига яқин ададдаги) моллар. Бунега тухум, ёнғоқ сингари моллар киради.\nДемак, қарзга бериладиган мол мазкур учта турнинг бирига кириши лозим бўлади. Буларга кирмайдиган нарсаларни, масалан кўчмас мулкларни айнан тенги бўлмагани учун қарзга бериб бўлмайди. Аммо нон аслида айнан тенги бор нарсалардан бўлмаса-да инсонларнинг унга эҳтиёжи катталиги туфайли адад билан ҳам, вазн билан ҳам ўлчаб қарз олиш жоизлигига фатво берилган.


Россия томонидан шакар ва буғдойга қўйилган чекловлар Ўзбекистонга таъсир қилмайди - ҚХВ\nРоссия Федерациясининг буғдой ва шакар экспортига киритган вақтинчалик чекловлари Ўзбекистонда мазкур маҳсулотлар ҳажмига таъсир кўрсатмайди. Бу ҳақда Қишлоқ хўжалиги вазирлиги баёнотида айтилган.\nҚайд этилишича, жорий йилда аҳолини буғдой ва ун маҳсулотлари билан барқарор таъминлаш мақсадида 1 млн 27 минг гектар ер майдонида буғдой экилди, жорий йилнинг июнь-июль ойларида 7 млн 679 минг тонна ҳосил етиштириш режалаштирилган. Бу кўрсаткич ўтган йилга нисбатан 1 миллион тоннага кўп.\nШунингдек, 2021 йил ҳосилида 6 млн 656 минг тонна буғдой етиштирилган бўлиб, шундан 2 млн 533 минг тоннаси республика дон захиралари учун «Ўздонмаҳсулот» АЖ ҳудудий корхоналарида жамғарилган, 4 млн 123 минг тоннаси фермер ва аҳоли ихтиёрида қолган.\nЎтган йил якунига қадар 2 млн 771 минг тонна буғдой дони ва 357,7 минг тонна ун хусусий сектор томонидан асосан Қозоғистондан импорт қилинган ҳамда 26,8 минг тонна буғдой дони (Тожикистонга ва Қирғизистонга) ва 949,1 минг тонна ун (1 млн 265 минг тонна буғдой ҳисобида) Афғонистонга экспорт учун йўналтирилган.\n2022 йилда аҳолини шакар маҳсулотлари билан кафолатли таъминлаш мақсадида республикада 600 минг тонна маҳсулот ишлаб чиқариш режалаштирилган.\n2021 йилда 595,5 минг тонна шакар «Ангрен шакар» МЧЖ ва «Хоразм шакар» МЧЖ корхоналари томонидан ишлаб чиқарилгани айтилади.\nМазкур корхоналар томонидан 2021 йил ва 2022 йил январь-февраль ойларида товар хомашё биржасига аҳоли эҳтиёжини қоплаш мақсадида ҳар ойда 30 минг тоннадан кам бўлмаган миқдорда шакар савдога қўйилган.\nЎтган йил якунига қадар 23 минг тонна шакар ва 620 минг тонна шакар хомашёси Бразилиядан импорт қилинган ва 25 тонна шакар Афғонистонга экспортга йўналтирилган.\n“Россия Федерацияси томонидан киритилган вақтинчалик чекловлар мамлакатимизда мазкур маҳсулотлар ҳажмига таъсир кўрсатмайди”, дейилади баёнотда.\nБилдирилишича, 2022 йил март-май ойларида таъминотчилардан яна қарийб 180 минг тонна хомашё етиб келади. Жорий йил июнь-октябрь ойларида 200 минг тонна шакар хомашёси олиб келиш режалаштирилган.\n“Юқоридагилардан келиб чиққан ҳолда, республикада аҳоли ва корхоналар талабини узлуксиз, етарли миқдорда ва барқарор нархларда буғдой, ун, шакар маҳсулотлари билан таъминлаш ҳамда ички бозорларда нархлар кескин ўзгаришининг олдини олиш тўлиқ таъминланган”, дея якунланади вазирлик маълумоти.\nБундан олдин Россия шакар ва дон экспортини вақтинча чеклаганди.\nЎзбекистон бозорларида эса гўшт, пиёз ва шакар нархи ошди.


БМТ сурияликларга ҳаводан етказилувчи инсонпарварлик ёрдамларини тайёрламоқда\nБирлашган миллатлар ташкилоти Сурия ҳудудига ҳаводан инсонпарварлик ёрдамлари юклари етказиб беради. Бу ҳақда 18 февраль куни Рейтер агентлиги хабар тарқатган.\nБиринчи ёрдам Сурия шимоли-шарқидаги Дайр-аз-Зор шаҳрига етказиб берилиши кўзда тутилган. Бу ҳудуддаги назорат айни вақтда ИШИДдан қутилиб, Сурия Араб республикаси ҳарбийлари қўлига ўтган. Ҳудудда узоқ вақт асоратда бўлган аҳолига парашютлар орқали зарур ёрдамлар ташланади.\n"Бу қийин вазифа. Сурияда илк марта бу ишни амалга оширишимиз керак", дея маълум қилган БМТнинг бу борадаги масъул вакили Ян Эгеланн. У амалиёт яқин вақт ичида амалга оширилишини айтган.\nУнинг маълум қилишича, ўтган кунлар давомида мамлакатнинг Сурия ҳукумати қўшинлари қамалида бўлган бешта шаҳрига 114та юк машинасига ортилган энг зарурий буюмлар етказилди. Ўз ичига озиқ-овқат маҳсулотлари, дори-дармонлар, вакциналар ва гигиена буюмларини олган бу инсонпарварлик ёрдами 80 минг киши учун мўлжалланган.\nШунингдек, ҳозирда Суриянинг 4 миллионлик аҳолиси оғир шароитларда қолаётгани, уларга ёрдам етказишнинг деярли иложи бўлмаётгани таъкидланган.\n11-12 февраль кунлари Мюнхенда Сурия муаммосига бағишланган музокараларда томонлар сурияликларга инсонпарварлик ёрдамлари етказиб беришга келишиб олишганди.\nМюнхендаги музокараларда томонлар Сурияга инсонпарварлик ёрдамлари етказиб беришга келишиб олишди


Суд Жанубий Кореянинг собиқ президенти учун 22 йиллик қамоқ жазосини ўз кучида қолдирди\nЖанубий Кореянинг Олий суди коррупцияда айбланган собиқ президент Пак Кин Хенинг ҳукмини ўз кучида қолдирди. У 22 йилни қамоқда ўтказади. 2018 йилда сиёсатчи 24 йилга озодликдан маҳрум этилди. Қарорни 14 декабрь куни Рёнхап агентлиги эълон қилди.\nПак Кин Хе 1979 йилда суиқасдда ўлдирилган собиқ президент Пак Чин Хенинг қизи. У, хусусан, бир неча ўн йиллар давомида қашшоқ қишлоқ хўжалиги мамлакатини дунёнинг энг ривожланган давлатларидан бирига айлантирган Кореянинг иқтисодий мўъжизасининг муаллифи сифатида танилган.\n1998 йилда Кин Хе биринчи марта отаси томонидан асос солинган партиядан парламентга сайланди, бир неча бор уни сайловларда ғалаба қозонишига олиб келди ва 2012 йилда у Жанубий Корея тарихидаги биринчи аёл президент бўлди.\n2016 йилда у давлат сирларини дўстига ошкор қилганликда ва коррупцияда айбланган. Кўчадаги оммавий норозилик намойишларидан сўнг, парламент унга импичмент эълон қилди ва 2017 йилда ҳибсга олинди. Унга 18 модда бўйича, жумладан мансаб ваколатини суиистеъмол қилиш, товламачилик, коррупция ва махфий маълумотларни учинчи шахсларга топшириш каби айбловлар қўйилган.\nПакдан президент лавозимида бўлган Ли Мён Бак ҳам коррупцияда айбланиб, ўтган йил февралида 17 йилга озодликдан маҳрум қилинган эди. Собиқ президент Роҳ Мо Хён ҳам коррупцияда айбланиб, кўп ўтмай у ўз жонига қасд қилди.\n1980 йилдан бери Жанубий Корея президенти бўлиб ишлаган саккиз сиёсатчидан тўрттаси қамоқ жазосига ҳукм қилинди, учтаси қариндошлари томонидан қамоққа ташланди, биттаси ўз жонига қасд қилди ва биттаси ўлимга маҳкум қилинди, аммо афв этилди.


Noble Quran - Ўзбек - Sura: 49 - IslamHouse Reader\n49 - Hujurot surasi ()\n(1) 1. Эй мўминлар, сизлар Аллоҳ ва Унинг пайғамбари олдида (яъни, иккисининг изнисиз бирон сўз ёки ишга) қадам босманглар! Ва Аллоҳдан қўрқинглар! Албатта Аллоҳ эшитгувчи, билгувчидир.\n(2) 2. Эй мўминлар, (токи қилган яхши) амалларингиз ўзларингиз сезмаган ҳолларингизда беҳуда-бефойда бўлиб қолмаслиги учун сизлар (пайғамбар билан сўзлашган пайтларингизда) овозларингизни пайғамбарнинг овозидан юқори кўтарманглар ва унга бир-бирларингизга очиқ (дағал сўз) қилгандек очиқ-дағал сўз қилманглар!\n(3) 3. Албатта Аллоҳнинг пайғамбари ҳузурида овозларини паст қилган зотлар — ана ўшалар Аллоҳ дилларини тақво учун имтиҳон қилган (яъни, тақво имтиҳонидан ўтган) зотлардир. Улар учун мағфират ва улуғ ажр-мукофот бордир.\n(4) 4. (Эй Муҳаммад алайҳис-салоту вас-салом), албатта (сизнинг аҳли аёлларингиз истиқомат қиладиган) ҳужралар ортидан туриб сизни (бақириб) чақирадиган кимсаларнинг кўплари ақлсиз кимсалардир.\n(5) 5. (Эй Муҳаммад алайҳис-салоту вас-салом), албатта (сизни чақириб, безовта этмасдан) сабр қилганларида, албатта ўзлари учун яхшироқ бўлур эди. Аллоҳ мағфиратли, меҳрибондир.\n(6) 6. Эй муминлар, агар сизларга бир фосиқ кимса бирон хабар келтирса, сизлар (ҳақиқий аҳволни) билмаган ҳолингизда, бирон қавмга мусибат етказиб қўйиб, қилган ишларингизга афсус-надомат чекиб қолмасликларингиз учун (у фосиқ кимса олиб келган хабарни) аниқлаб-текшириб кўринглар!\n(7) 7. Ва билингларки, ораларингизда Аллоҳнинг пайғамбари бор. Агар у кўп иш(лар)да сизларга (иймони комил бўлмаган жоҳил кимсаларга) бўйинсунса, (яъни, Аллоҳ томонидан ваҳий нозил бўлишини кутмасдан сизлар келтирган хабарларга ишонадиган бўлса), албатта сизлар бало-мусибатларга дучор бўлур эдингизлар. Лекин Аллоҳ сизларга (иймони комил, тақво имтиҳонидан ўтган зотларга иймонни суюкли қилди ва уни дилларингизга чиройли кўрсатди ҳамда сизларга куфрни, (Аллоҳ ва пайғамбарга) итоатсизликни ва исённи ёмон кўрсатиб қўйди. Ана ўшаларгина (яъни, иймон йўлида собитқадам бўлиб, куфр-исённи ёмон кўрган кишиларгина) Тўғри Йўлга юргувчи зотлардир.\n(8) 8. (Бу) Аллоҳ томонидан бўлган фазлу марҳамат ва неъматдир. Аллоҳ билим ва ҳикмат Соҳибидир.\n(9) 9. (Эй мўминлар), агар мўминлардан бўлган икки тоифа (бир-бирлари билан) урушиб қолсалар, дарҳол уларнинг ўртасини ўнглаб қўйинглар! Энди агар улардан бирови иккинчисининг устига тажовуз қилса, бас, то (тажовузкор тоифа) Аллоҳнинг амрига қайтгунича, сизлар тажовуз қилган (тоифа) билан урушинглар! Энди агар у (тоифа тажовузкорликдан) қайтса, сизлар дарҳол уларнинг ўртасини адолат билан ўнглаб қўйинглар. (Мудом) адолат қилинглар! Зеро, Аллоҳ адолат қилгувчиларни севар.\nИ з о ҳ. Бу оятда Аллоҳ азза ва жаллага ҳақиқий суратда муҳаббат (яхши кўриш) сифатини Унинг улуғлигига лойиқ тарзда исбот қилиш бор.\n(10) 10. Мўминлар ҳеч шак-шубҳасиз, оға-инилардир. Бас, сизлар икки оға-инингизнинг ўртасини ўнглаб қўйинглар! Аллоҳдан қўрқинглар — шояд У зот томонидан бўладиган раҳматга эришсангизлар.\n(11) 11. Эй мўминлар, (сизлардан бўлган) бир қавм (бошқа) бир (мўмин) қавм устидан масхара қилиб кулмасин — эҳтимолки, (ўша масхара қилинган қавм) улардан яхшироқ бўлсалар. Яна (сизлардан бўлган) аёллар ҳам (бошқа мўмина) аёллар устидан (масхара қилиб кулмасинлар) эҳтимолки, (ўша масхара қилинган аёллар) улардан яхшироқ бўлсалар. Ўзларингизни (яъни, бир-бирларингизни) мазах қилманглар ва бир-бирларингизга лақаблар қўйиб олманглар! Иймондан кейин фосиқлик билан номланиш (яъни, мўмин кишининг юқорида манъ қилинган фосиқона ишлар билан ном чиқариши) нақадар ёмондир. Ким тавба қилмаса, ана ўшалар золим кимсаларнинг ўзидирлар.\n(12) 12. Эй мўминлар, кўп гумон(лар)дан четланинглар! Чунки айрим гумон(лар) гуноҳдир! (Ўзгаларнинг айблари ортидан) жосуслик қилиб юрманглар ва айримларингиз айримларни ғийбат қилмасин! Сизлардан бирон киши ўзининг ўлган биродарининг гўштини ейишни яхши кўрурми?! Ана ёмон кўрдингизми?! (Бас, гуноҳи бундан-да ортиқ бўлган ғийбатни ҳам ёмон кўрингиз)! Аллоҳдан қўрқингиз! Албатта Аллоҳ тавбаларни қабул қилгувчи, меҳрибондир.\nИ з о ҳ. Мазкур ояти каримада мўминлар жамиятдаги тартиб-интизомни издан чиқарадиган ва меҳр-оқибат йўқолиб кетишига сабаб бўладиган уч иллатдан қайтарилдилар. Булардан биринчиси, ўзгалар ҳақида ёмон гумон қилиш, иккинчиси, бировларнинг айбларини ахтариб топиш учун орқаларидан жосуслик-айғоқчилик қилиб юришдир. Шариати Исломияда шахснинг зоҳирда қилаётган иш-амали ва айтган сўзи мўътабардир. Яъни, масалан бир кишининг муайян бир айб ё жиноятга дахлдор эканлигига аниқ ҳужжат бўлмас экан, унинг ўша айб ё жиноятда гумон қилиниши ҳаромдир. Фақат унинг мунофиқлиги ёки хоинлиги аниқ бўлиб қолган тақдирдагина у ҳақда ёмон гумон қилиш ва ундан ҳазар қилиш вожибдир. Чунки Пайғамбар алайҳис-салоту вас-салом айтганларидек: «Мўмин киши бир тешикдан (яъни, унда яшириниб ётган илон ё чаёндан) икки марта чақилмайди». Юқоридаги оятда яна ғийбатдан қайтарилди. Ғийбат ўзи нима? Бу тўғрида пайғамбаримиз шундай деганлар: «Ғийбат — биродарингнинг ортидан ўзи эшитиб қолса хафа бўладиган айб-нуқсонини айтишингдир». Демак, бир мўминнинг ортидан унда бўлмаган айбларни унга нисбат бериш ғийбат эмас, балки унинг ҳақига бўхтон ва туҳмат бўлар экан, унда бўлган айбларни ортидан айтиш эса уни сифатлаш эмас, балки ғийбат қилиш бўлар экин. Энди ғийбатнинг нақадар оғир гуноҳ эканлиги хусусида мазкур оятда Аллоҳ таоло томонидан келтирилган мисол ибратлидир. Чунки ақл-ҳуши жойида бўлган бирон инсон бошқа бир инсоннинг гўштини ейишни истамайди. Энди агар ўша инсон ўзининг биродари бўлсачи, яна камига ўлган ҳолда бўлса-чи! Унинг гўштини ейиш дунёдаги энг ваҳший ҳайвон ҳам ҳазар қиладиган бир жиноятдир! Бир мўминнинг ортидан ғийбат қилиш ана ўшандан-да оғирроқ жиноятдир! Шунинг учун ҳам Пайғамбар алайҳис-салоту вас-салом: «Ғийбат қилиш (бировни ноҳақ) ўлдиришдан-да ёмонроқдир», деганлар.\n(13) 13. Эй инсонлар, дарҳақиқат, Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишинглар (дўст-биродар бўлишинглар) учун сизларни (турли-туман) халқлар ва қабила-элатлар қилиб қўйдик. Албатта сизларнинг Аллоҳ наздидаги энг ҳурматлироғингиз тақводорроғингиздир. Албатта Аллоҳ билгувчи ва огоҳдир.\nИ з о ҳ. Ушбу оятда Ислом динининг инсоният оламига нисбатан бўлган кўз қараши баён этилгандир: Биринчидан, барча инсонлар бир ота-онанинг фарзандларидир. Иккинчидан, инсонларнинг турли эл-уруғларга бўлинишлари бир-бирлари билан ер ёки мол-дунё талашиб уруш-жанжал билан умр ўтказишлари учун эмас, балки бир-бирлари билан танишиб, ҳамкорлик қилишлари ва биргаликда ўзлари халифа бўлган заминни обод қилишлари учундир. Ва ниҳоят учинчидан, одамларнинг Аллоҳ таоло ҳузурида обрў-эътиборли бўлишлари мол-дунё ёки олийнасаб билан эмас, балки Аллоҳдан қўрқиш ва У зот нозил қилган амр-фармонларга итоат этиш билан бўлур.\n(14) 14. Аъробийлар: «Иймон келтирдик», дедилар. (Эй Муҳаммад алайҳис-салоту вас-салом, уларга) айтинг: «Сизлар иймон келтирганларингиз йўқ, лекин сизлар «Бўйинсундик», денглар, (чунки ҳали-ҳануз) иймон дилларингизга кирган эмасдир. Агар сизлар Аллоҳга ва Унинг пайғамбарига итоат этсангизлар, У зот сизларга (қилган яхши) амалларингиздан (яъни, уларнинг савобидан) бирон нарсани камитмас. Албатта Аллоҳ мағфиратли, меҳрибондир».\nИ з о ҳ. Муфассирларнинг айтишларича, бу ва қуйидаги оятлар Бани Асад номли қабиладан бўлган бир гуруҳ аъробийлар ҳақида нозил бўлгандир. Улар қаҳатчилик йилида Мадинага тушиб, Пайғамбар алайҳис-салоту вас-саломга ўзларининг мўмин бўлганларини пеш қилиб, у зотдан мусулмонларга тегишли бўлган ўлжалардан уларга ҳам беришларини талаб қилишади. Лекин Қуръон уларнинг дилларига иймон кирмаганини, улар фақат ўлжага эга бўлиш учун зоҳирда Исломга кириб турганларини ошкор қилади ва агар улар сидқидилдан иймон келтириб, Аллоҳ ва пайғамбарга итоат этсалар Аллоҳ таоло уларни бу дунёда ҳам, у дунёда ҳам кам қилмаслигини уқтиради.\n(15) 15. Ҳақиқий мўминлар фақат Аллоҳ ва Унинг пайғамбарига иймон келтириб, сўнгра (ҳеч қандай) шак-шубҳа қилмаган ва молу жонлари билан Аллоҳ йўлида курашган зотлардир. Ана ўшаларгина (ўз иймонларида) содиқ бўлган зотлардир.\n(16) 16. (Эй Муҳаммад алайҳис-салоту вас-салом, у аъробийларга) айтинг: «Сизлар Аллоҳга динингларни (иймонларингни ҳақиқий эканлигини) билдирмоқчимисизлар?! Ҳолбуки, Аллоҳ осмонлардаги ва Ердаги бор нарсани билур. Аллоҳ барча нарсани билгувчидир!»\n(17) 17. Улар сизга мусулмон бўлганларини миннат қилурлар. Айтинг: «Сизлар менга мусулмон бўлганларингизни миннат қилманглар. Балки агар (иймонингларда) содиқ бўлсангизлар, Аллоҳ сизларни иймонга ҳидоят қилганини миннат қилур.\n(18) 18. Албатта Аллоҳ осмонлар ва Ердаги ғайб-сирларни билур. Аллоҳ қилаётган амалларингизни кўриб тургувчидир».


Ашраф Ғани Ўзбекистонда: хавфсизлик, экспорт ва совғалар\n19:06 06.12.2017 (Янгиланган 19:36 06.12.2017)\nЎзбекистонга Афғонистон президенти Ашраф Ғани расмий ташриф билан келди. Ушбу ташриф натижаларини Sputnik мухбири ўрганиб чиқди\nТОШКЕНТ, 6 дек — Sputnik, Антон Курилкин. Афғонистон президенти ўзининг шимолий қўшниси — Ўзбекистонга расмий ташрифини амалга оширди. Уч кунлик ташриф дастури доирасида Афғонистон раҳбари Ўзбекистон президенти Шавкат Мирзиёев билан музокара ўтказди.\n© Sputnik/Виктор Толочко\nЎзбекистон ва Афғонистон орасида имзоланган ҳужжатлар рўйхати\nРеспубликанинг ишлаб чиқариш саноати билан танишиб чиқди. Шунингдек, Бухорога бориб, у ерда маҳаллий талабалар билан мулоқот қилди.\nЯрим миллиардлик ўзбек экспорти\nЯрим фуқаролик уруш натижасида тилка пора қилинаётган Афғонистон — унинг асосий экспорт маҳсулоти опиум ва героиндир — бу аксарият қўшни давлатларининг бош оғриғи ҳисобланади.\nНотинч қўшничиликдан ташқари Ўзбекистон учун террорчилик долзарб муаммо бўлиб қолмоқда. Афғонистондаги беқарорлик шароит туфайли у ерда террорчилар паноҳ топишган, масалан Ўзбекистон ислом ҳаракати.\nРасмий Қобул айни пайтда мамлакатда тартиб ўрнатишга умид қолдирмаяпти ва бу борада ўзининг имкониятларини етарлича баҳоламоқда. Афғонистон иқтисодиётини ва инфратузилмасини тиклаш ва аҳоли турмуш даражасини ошириш мақсадида бошқа мамлакатлардан ёрдам сўрашни давом этмоқда.\nМирзиёев Афғонистонга 25та автобус ва 3та трактор совға қилди\nТошкент ҳарбий ҳаракатларга аралашмаяпти. Сўнгги бир неча йиллар давомида қўшни мамлакатда бир неча инфратузилма лойиҳаларини амалга оширди. Ҳайратондан Мозори-Шарифгача темир йўли тармоғини қуриб берди. Электр энергиясини етказиб беришни ташкил қилди, ўзбекистонлик муҳандислари чегарадан Қобулгача электр узатиш линиясини ўрнатишди.\nБироқ, сўнгги беш йил ичида мамлакатлар ўртасида ташқи савдо айланмаси пасайиб кетди: агар 2014 йилда 600,9 миллион долларни ташкил этган бўлса, 2015 йилга бориб бу кўрсаткич чоракка — 444,5 миллион долларгача камайди.\nУшбу қийматннинг аксарият қисми ўзбек экспорти ҳисобига тўғри келади — Афғонистон расмий равишда деярли ҳеч нарса сотмайди.\nМасалан, мамлакатнинг савдо баланси шундай бўлган: 600,1 миллион доллар — ўзбек маҳсулотлари, 800 минг доллар — афғон маҳсулотлари.\n"Сўнгги йиллардаги Афғонистон савдо-сотиқнинг 25 фоизга камайиши мамлакатлар ўртасида алоқалар совуши натижасида эмас, балки мамлакат ички муаммоларига боғлиқ бўлган", — дея таъкидлади Sputnik Ўзбекистон таҳририятига Евроосиё таҳлилий клуб раҳбари Никита Мендкович.\nАшраф Ғани 400 йилдан кейин одамлар ўзи ва Мирзиёев ҳақида нималар дейишини айтди\n"2013-2014 йиллардаги савдо билан боғлиқ қийинчиликлар ташқи иқтисодий сабабларга боғлиқ эди: гап хорижий ҳарбий қўшинларини киритилиши ҳақида бўлиб, Афғонистондаги президентлик сайлови натижалари бўйича зиддиятлар ривожланаётган маълум сиёсий инқирозга боғлиқ бўлди ва ундан сўнг Афғонистонда вазият ёмонлаша бошлади", — деди эксперт.\nКелгусида Тошкент ва Қобул ташқи савдо айланмасини 1,5 миллиард долларга етказиш режалаштирилган — бу ҳақда 2016 йил январда Ташқи ишлар вазири Абдулазиз Камилов ташрифи давомида битим имзоланганди. Ўша вақтда Ўзбекистон ташқи ишлар вазири Афғонистон етакчисига Тошкентга келиш таклифномасини тақдим этганди.\nПрезидентлар нима ҳақида гаплашишди\nАшраф Ғани Ўзбекистонга 4 декабрь душанба куни кеч пайт келди. Шунинг учун расмий тадбирлар келгуси кунда бошланди. 5 декабрь куннинг биринчи ярмида Ғани Мустақиллик ва эзгулик монумент пойига гул қўйди ва президент Шавкат Мирзиёев билан музокара ўтказиш учун борди.\nПресс-служба президента Узбекистана\n"Навоийдан бир байт": Афғонистон президенти ўз нутқини ўзбек тилида бошлади\nИкки томонлама музокаралар якунида умумий ҳисобда 20 та ҳужжат имзоланди. Ҳужжатлар кўлами — хавфсизлик бўйича қўшма комиссиясини тузишдан бошлаб электр тармоқ линиялар ва темир йўл қурилишигача. Шунингдек ўзбек-афғон қўшма корхонасини ташкил этиш бўйича келишувга эришилди. Бироқ лойиҳанинг амалга ошириш тафсилотлари, ҳаражатлари ва муддатлари аниқланмаган.\nБундан ташқари, ярим миллиард долларлик 40 та савдо шартномалар имзоланди. Барча шартномалар ўзбек экспортига тааллуқлидир: Тошкент Қобулга электр энергияси, қишлоқ хўжалик маҳсулотлари, дори-дармон, қурилиш материаллари ва транспорт воситаларини сотади.\n"Жанубий қўшнининг мамлакат ичидаги вазиятда бу битимларни имзоланиши — афғон дипломатиясининг муваффақиятидир", — деди Никита Мендкович.\nТошкент шу ўринда ўз маҳсулотлари учун янги бозорларни очилишига манфаатдордир. Инфратузилма лойиҳаларини амалга ошириш эса биринчи навбатда иқтисодий манфаат ҳисобланади.\nБобур, Беруний ва Навоий қабрлари биргаликда ободонлаштирилади\nMade in Uzbekistan маҳсулотлари афғон томонининг қизиқишини уйғотмоқда. Ташриф дастурида Тошкентдаги қишлоқ хўжалиги техникаси заводига ташриф тасодифий эмас эди. У ерда Абдулла Орипов барча маҳсулотни кўрсатиб берди.\nҒани нафақат ўзбек саноати ишлаб чиқариш маҳсулотларини нафақат кўришга муваффақ бўлди, балки унга айримларини совға сифатида тақдим этилди — самимий дўстлик нишони сифатида Ўзбекистонда ишлаб чиқарилган 25 та "Isuzu" автобуслари ва 3 та "New Holland" тракторини жанубий қўшнига совға сифатида тақдим этилди.\nТашрифнинг учинчи куни, 6 декабрь куни Ашраф Ғани Бухорога жўнаб кетди. Олий мартабали меҳмонни Ўзбекистон ҳукумати раҳбари ва Бухоро вилояти ҳокими Ўктам Барноев кутиб олди.\nАфғонистон президенти Бухоро давлат университетида профессор-ўқитувчилар ва талабалар билан учрашди ва улар олдида маъруза қилди.\nКуннинг иккинчи ярмида президент Муҳаммад Ашраф Ғани бошчилигидаги делегация аъзолари Бухоронинг диққатга сазовор жойларини зиёрат қилди.\nАшраф Ғанининг Ўзбекистонга ташрифи (17)\nИккита цемент заводида газ босимининг пасайиши сабаб ишлаб чиқариш тўхтатилди\n“Қувасойцемент” АЖ ва “Оҳангаронцемент” АЖ газ босимининг пасайиши сабаб цемент ишлаб чиқаришни тўхтатди. Улар маҳсулоти ўтган ҳафтада фонд биржа рўйхатига олинмади.\nТОШКЕНТ, 1 дек — Sputnik. “Қувасойцемент” ва “Оҳангаронцемент” компаниялари газ босимининг пасайиши сабаб цемент ишлаб чиқаришни тўхтатди. Бу ҳақда Мополияга қарши курашиш қўмитаси матбуот хизмати хабар қилмоқда.\nЎзбекистонда цемент ишлаб чиқариш суръати ошди\nТаъкидланишича, газ босимининг пасайишига ҳаво ҳароратининг кескин пасайиши ва аҳолининг газга бўлган эҳтиёжининг ошиши сабаб бўлган. Бунинг оқибатида эса “Қувасойцемент” АЖ ва “Оҳангаронцемент” АЖ томонидан цемент ишлаб чиқарилиши тўхтатилган. Шу боисдан иккала ишлаб чиқарувчининг цемент маҳсулоти ўтган ҳафтада фонд биржа рўйхатига олинмаган.\nХабарда ёзилишича, бўлиб ўтган савдоларнинг ўртача кунлик ҳажми 30 минг тоннани ташкил этган бўлса, бу аввалги савдолар нисбатан 46 минг тоннани белгилаган бўлиб, бу фоиз кўрсаткичида 34 % камайганлигини кўрсатмоқда.\nСотилган цемент ҳажми 141 минг 919 тоннани ташкил этган бўлиб, бу аввалги ким ошди савдосида сотилган цемент ҳажмидан 68 минг 456 минг тоннага камдир.\nСавдо ҳажмининг ҳам пасайиши, унинг нархининг ошишига олиб келган. Ҳафта бошида 1 кг цемент 512 сўм бўлган бўлса, ҳафта охирида у 539,1 сўмгача (ёки 5% га) кўтарилган.\n“Мазкур ҳолат савдо иштирокчиларнинг камайишига ҳам ўз таъсирини аямади: яъни улар 1054 дан 817 нафарга камайган бўлса, харидорлар ҳам 556 нафардан 373 нафаргача камайганини кузатиш мумкин”, - дейилган хабарда.\nЭслатиб ўтамиз, аввалроқ бош вазир ўринбосари Сардор Умурзаков экспортчи корхоналарга газ ва электр энергияси узлуксиз етказилиши бўйича топшириқ бергани хабар қилинган эди.\nЕвропа комиссияси Ўзбекистонга муддатидан олдин “GSP+” мақомини берди\n16:15 01.12.2020 (Янгиланган 16:18 01.12.2020)\nҚарор тасдиқланиши билан Ўзбекистон ишлаб чиқарувчилари ЕИ мамлакатларига экспорт қилишлари мумкин бўлган товар позицияларининг сони 6200 гача ошади.\nТОШКЕНТ, 1 дек — Sputnik. Европа комиссияси Ўзбекистонга “GSP+” Преференциялар бош тизими бенефициари мақомини бериш тўғрисида муддатидан олдин қарор қабул қилди. Бу ҳақда Инвестициялар ва ташқи савдо вазирлиги хабар қилмоқда.\nЎзбекистон ЕИ “ПБТ+” имтиёзли тизимининг бенефициар мамлакати мақомини олмоқчи\nТегишли ҳужжат ЕИ Комиссияси раиси Урсула фон дер Ляйен томонидан имзоланди.\nТаъкидланишича, қарор Европа комиссияси мониторинг гуруҳларининг Ўзбекистон инсон ҳуқуқларини ҳимоя қилиш, меҳнат стандартларига риоя қилиш, атроф-муҳитни муҳофаза қилиш ва самарали бошқарув соҳасидаги 27 халқаро конвенция талабларини бажараётгани тўғрисидаги ҳисоботлари асосида қабул қилинди.\n“Ўтказилган таҳлилларга асосланиб, Европа комиссияси Республикамиз “GSP+”да иштирок этиш мезонларига мувофиқ келиши тўғрисидаги хулосага келди ва уни ушбу тизимнинг бенефициарлари рўйхатига киритишни таклиф қилди”, - дейилган хабарда.\nМазкур қарор энди кўриб чиқиш ва тасдиқлаш учун Европа Кенгаши ва Европа парламентига ҳавола этилади. Қарор тасдиқлангандан сўнг Ўзбекистон ишлаб чиқарувчилари ва экспортчилари ўз маҳсулотларини Европа бозорига экспорт қилишда бир томонлама тариф имтиёзларидан фойдаланишни бошлашлари мумкин бўлади. Шунда, Ўзбекистон ишлаб чиқарувчилари ЕИ мамлакатларига экспорт қилишлари мумкин бўлган товар позицияларининг сони 6200 гача ошади.\nВазирлик мамлакатнинг “GSP+” бенефициари мақомини олиш экспортнинг барқарор ўсиши ва диверсификацияси учун мустаҳкам пойдевор яратиши, ЕВ мамлакатлари билан ўзаро манфаатли савдо муносабатларининг тез суръатлар билан ривожланишига хизмат қилишини таъкидлаган.\nЭслатиб ўтамиз, апрель ойида президент Шавкат Мирзиёев Европа Иттифоқи бозорлари учун “GSP+” мақомини олиш вазифасини қўйган эди. Ўзбекистон июнь ойида бенефициар мамлакат мақомини олиш учун расмий талабнома юборган эди.\nэкспорт, Европа Иттифоқи, Еврокомиссия, Ўзбекистон\nФранцияда 300 кг вазнли эркак кран ёрдамида уйдан олиб чиқилди\nФранцияда қутқарувчилар квартирадан 300 килограмм вазнли эркакни олиб чиқиш учун қурилиш кранидан фойдаланишди.\nТОШКЕНТ, 1 дек — Sputnik. Франциянинг жанубидаги Перпиньян шаҳрида қутқарувчилар қурилиш крани ёрдамида квартирадан 300 килограмм вазнли эркакни олиб чиқишди, деб хабар берди France3 Occitanie телеканали.\n© Sputnik / Сутанта Адитья\nМакрон карикатуралар нашрига Франция ҳукуматининг алоқаси йўқлигини айтди\nОктябр ойи охирида, ортиқча вазнга эга бўлган фуқаро бир йилдан буён ўз хонадонидан чиқа олмаётгани, унинг адвокати ички ишлар вазири Жералд Дарманенга мурожаат қилгани ҳақида хабар берилган эди. Ален исмли киши 2019 йил июлидан бери шаҳар мэриясидан ёрдам кутмоқда. Ўша вақтда эркак йиқилиб, тос суягини синдириб олган эди.\nСешанба куни қутқарув операциясига 50 га яқин одам - полиция ходимлари, ўт ўчирувчилар, шифокорлар ва шаҳар мэрияси вакиллари жалб қилинди. Алена уйи жойлашган тор кўчада жойлашгани туфайли операцияни мураккаблашди. Фасадни қисман олиб ташлаши эвазига квартиранинг деразаси кенгайтирилди. Уйда истиқомат қилувчилар вақтинча эвакуация қилинди.\nДеразагача кўтарилган кран ёрдамида Ален махсус контейнерга жойлаштирилди. Ерда эса контейнер тез ёрдам машинасига жойлаштирилди. Эркак Монпельедаги касалхонага олиб келинди.\nТиббий кўрик ва керакли даволанишдан сўнг, Ален ортиқча вазнга эга одамлар учун Тулузадаги ихтисослаштирилган марказга жойлаштирилади.


Вампирлар рамзига айланган Руминия миллий қаҳрамони. Влад Дракуланинг ҳаққоний ҳаёти ҳақида - Daryo\n21:10, 19.06.2020 211305\nВлад Цепеш Дракула — румин халқининг миллий қаҳрамони. У туркларнинг Европага кириб келишига қарши курашган жасур жангчи. Аммо у ҳақида тарихда турли афсоналар юради. «Дарё» анъанавий тарих рукнида Дракуланинг нега бутун дунёга бегуноҳ одамларнинг қонини ичадиган вампир сифатида танилгани ҳақида ҳикоя қилади.\nДракуланинг ҳозирги образи яратувчиси инглиз ёзувчиси Брэм Стокер бўлганини ҳамма ҳам билавермайди. Стокер ўз вақтида оккультизмга асосланган «Олтин тонг» деб номланувчи яширин жамиятининг фаол аъзоси эди. Ҳар қандай даврда бундай жамиятлар ўзларининг вампирларга бўлган катта қизиқишлари билан ажралиб туради, улар учун вампирлар ёзувчиларнинг фантазияси эмас, балки аниқ тиббий далил эди.\nБизнинг замонамизда ҳам учраб турадиган, энг жиддий касалликлардан бири бўлган вампиризмни шифокорлар узоқ вақт давомида ўрганиб чиққан ва ҳужжатлаштирган. Аммо жисмоний боқий бўлган вампирлар образи ҳамиша оккультистлар ва қора сеҳргарларни ўзига жалб қилади.\nКнязь Влад III Цепеш\nXIV асрда пайдо бўлган Трансильваниядаги Валахия князлиги бугунги Руминия ҳудудида биринчи ташкил топган йирик давлат эди. Руминиянинг миллий шаклланиш давридаги етакчи тарихий шахсларидан бири бу, шубҳасиз, валах князи Влад Цепеш бўлган.\nКнязь Влад III Цепеш Валахиянинг автократик православ монархи эди. Бу одамнинг фаолияти билан боғлиқ деярли ҳамма нарса сирларнинг қалин пардаси билан ўралган. Унинг туғилган жойи ва вақти аниқ эмас. Валахия ҳам Ўрта аср Европасининг тинч бурчакларидан эмасди, сон-саноқсиз жанглар ва уруш алангалари қўлёзма ёдгорликларининг аксарият қисмининг йўқ бўлиб кетишига сабаб бўлган. Фақатгина омон қолган черков қўлёзмалари замонавий дунёга граф Дракула номи билан маълум бўлган ҳақиқий тарихий шаҳзода Владнинг қиёфасини тиклашга ёрдам берган.\nШаҳзоданинг туғилган йилини фақат тахминан аниқланиш мумкин, бу 1428 ва 1431 йиллар оралиғига тўғри келади. XIV аср бошларида қурилган Сигишоара шаҳрининг Кузнечная кўчасида жойлашган бир уй ҳанузгача сайёҳларнинг эътиборини тортиб келади. Кўпчилик олимлар томонидан Влад айнан шу уйда туғилган деб тахмин қилинади.\nВалахиянинг бўлажак ҳукмдори бу ерда туғилганми ёки йўқми номаълум, аммо унинг отаси князь Влад Дракулнинг шу уйда яшагани аниқ. Румин тилида «Дракул» аждаҳо деган маънони англатади. Князь Влад Дракул мақсади православликни бошқа диндагилардан ҳимоя қилиш бўлган «Аждаҳо рицари» орденининг аъзоси эди. Князнинг учта ўғли бор эди, аммо улардан фақатгина биттаси бутун дунёга машҳур бўлади — бу Влад Цепеш эди.\nШуни таъкидлаш керакки, у ҳақиқий рицар жасур жангчи ва ҳар доим ўз ҳаракатларида шараф ва бурч қоидаларига амал қилган моҳир қўмондон эди. Влад ўзининг катта жисмоний кучи билан бошқа ўғиллардан ажралиб турарди. Одамлар болалигиданоқ от ва қуролга ўрганган ўша даврларда ҳам унинг моҳир чавандозлиги бутун мамлакат бўйлаб шов-шув бўлган.\nВлад давлат арбоби сифатида ватанпарварлик тамойилларига амал қилди: босқинчиларга қарши курашди, ҳунармандчилик ва савдони ривожлантирди, жиноятчиликка қарши аёвсиз ишлар олиб борди. Влад барча соҳаларда қисқа вақт ичида таъсирли муваффақиятларга эришди. Солномалар китобида айтилишича, унинг ҳукмронлиги даврида олтин тангани ерга ташлаб, орадан бир ҳафта ўтгач уни ўша жойдан олиб кетиш мумкин эди. Ҳеч ким бировнинг олтинига эга чиқишга журъат этолмас ва ҳатто унга тегиши ҳам мумкин эмасди.\nЭнг қизиғи, буларнинг барчаси икки йил олдин ўғри ва дайдиларнинг сони шаҳар аҳолиси ва деҳқонлар сонидан кам бўлмаган мамлакатда амалга ошди. Бу ўзгаришлар қандай содир бўлди? Жуда оддий — бу Валахия князи томонидан олиб борилган жамиятни «номақбул элементлардан» мунтазам тозалаш сиёсатининг натижаси эди. Ўша пайтдаги суд жараёни жуда содда ва тез эди: дайди ёки ўғрини нима ўғирлаган бўлишидан қатъи назар гулхан ёки қозиқ кутарди. От ўғрилари бўлган лўлиларни ва бекорчи, ишончсиз одамларни ҳам худди шу қисмат кутарди.\nТарихга Влад III номи остида кирган бу шахснинг тахаллуси қандай пайдо бўлганини билиш ҳам жуда муҳимдир. Цепеш сўзма-сўз таржима қилинадиган бўлса «Қозиққа ўтқазувчи» деган маънони англатади. Бу Влад III ҳукмронлик қилган даврдаги асосий қатл воситаси бўлган. Бу йўл билан ўлдирилганларнинг кўпи асир олинган турклар ва лўлилар эди.\nАммо жиноят қилган ҳар қандай кишининг бошига ҳам худди шундай жазо тушиши мумкин бўлган. Минглаб ўғрилар қозиқларда нобуд бўлиб, шаҳар майдонларидаги гулханларда ёқилгач, шаҳарда ўз омадини синаб кўришни хоҳловчи бошқа ўғри топилмасди. Влад ижтимоий мавқейидан қатъи назар ҳеч кимга имтиёз бермасди. Кимнингдир бошига князь қаҳр-ғазаби келса, унинг тақдири аянчли якун топарди.\nҚуйида номаълум немис муаллифининг 1463 йилда қирол Хуняди Матиас буйруғи билан ёзилган баъзи ҳикоялари келтирилган:\n— Кунлардан бир куни Валахияга келган чет эллик савдогарни тунаб кетишади. У князь Владга шикоят қилиб боради. Ўғрини топиб, уни қозиққа ўтқазишаётган пайтда Цепешнинг буйруғи билан савдогарга ичида бир танга ошиқча бўлган ҳамён беришади. Савдогар ҳамёнида пул ортиқча эканини билиб, дарҳол князга хабар беради. У кулиб шундай дейди: «Баракалла, агар айтмаганингда сен ҳам ўғри каби қозиққа ўтирардинг».\n— Цепеш мамлакатда кўплаб тиланчилар борлигини аниқлайди — у тиланчиларнинг барчасини чақириб, едириб ичириб тўйдиради ва уларга савол беради: «Бу дунёдаги барча азоблардан абадий халос бўлишни хоҳлайсизларми?» Ижобий жавобни олгач, Цепеш барча эшик ва деразаларни ёпишни буюради ва йиғилганларнинг ҳаммасини тириклайин ёқиб юборади.\n— Ҳужжатдаги энг даҳшатли ва ишончсиз далиллардан бири бу Дракуланинг одамлар қатл қилинган жойда ёки қатл содир бўлган жойга яқин ерда нонушта қилишни яхши кўриши ҳақидаги гаплардир.\n— Қадимги рус воқеанависларининг гувоҳликларига кўра, Цепеш даврида ахлоқ қоидаларини бузган бевафо хотинлар ва беваларнинг жинсий аъзолари кесилиб, териси шилиниб, таналари чириб ёки қушлар томонидан еб битирилгунча майдонлардаги устунларга осиб қўйилган.\n— Бундан ташқари, Валахия пойтахтидаги фавворада олтиндан ясалган коса борлиги ҳақида афсоналар мавжуд; ҳамма унинг ёнига келиб, сув ичиши мумкин эди, лекин ҳеч ким уни ўғирлашга журъат эта олмасди.\nВампирга «айлантирилган» Дракула\nХХ асрнинг биринчи чорагидан бошлаб, хусусан, Брэм Стокернинг «Тун болалари» («Children of the Night») ва «Вампир» деб номланган китоблари, шунингдек, классик немис экспрессионист фильми «Носферату: Даҳшат симфонияси» каби асарларнинг қаҳрамони Граф Дракула вампирларнинг унутилмас адабий ва кинематографик образига айланди. Влад III Цепеш ва граф Дракула образлари ўртасидаги боғлиқлик Брэм Стокернинг ўлимдан кейин вампирга айланган Цепеш ҳақидаги афсоналарни эшитгани билан изоҳланади. Унинг бундай афсонани эшитган-эшитмагани номаълум; аммо бундай афсоналарнинг мавжудлиги учун сабаблар бор эди, чунки Влад Цепеш вафотидан кейин унинг жасади қабр ичидан ғойиб бўлган.\nХХ асрнинг ўрталарида машҳур «вампир»нинг қабрига сайёҳлар оқими бошланиб кетди. Сайёҳлар томонидан бундай носоғлом эътиборни камайтириш учун ҳокимият унинг қабрини бошқа ерга кўчирди. Энди унинг қабри оролда ва у монастир роҳиблари томонидан қўриқланади.\nАфсона ёки ҳақиқат?\nУшбу мақола қаҳрамони исмининг ўзигина даҳшатга солади. Даҳшатли фильмлардаги вампирлар етакчисининг исми ҳам Дракула деб номланган ва бу исм экрандаги махлуқнинг прототипи бўлган Влад Цепешдан олинган. Мана беш асрки, Влад Цепеш ҳақидаги даҳшатли афсоналар сояси кезиб юради. Бир қарашда у дўзахдан чиққан иблис каби кўринади. Аслида, ўша давр учун у оддий ҳукмдорлардан бири эди. Албатта, ўша давр ҳукмдорлари каби унинг ҳам шахсий фазилатларида шафқатсизлик юқори бўлган.\nВалахия ҳукмдорининг шахсияти тўғрисида мунозаралар ҳали ҳам қизғин давом этмоқда. Ҳозир ҳатто у ҳақидаги энг жиддий китобларда ҳам «Влад Цепеш — афсона ва ҳақиқат» ёки «Влад Дракула — ҳақиқат ва фантастика» ва шунга ўхшаш номлар мавжуд. Бироқ 500 йилдан кўпроқ вақт олдин рўй берган воқеаларни тушунишга ҳаракат қилаётган муаллифлар баъзан билмаган ҳолда, баъзан атайлаб бу одамнинг образи атрофида янги-янги афсоналарни тўплайди.\nАммо Руминияда ҳатто ҳозир ҳам Влад Цепеш хотирасига муносабат ғарбий Европа мамлакатларидаги каби эмас. Бугунги кунда кўпчилик руминлар уни Руминия келажагини шакллантириш даврининг миллий қаҳрамони деб билади.\n11:46, 08.10.2020 113958\n23:11, 16.09.2020 48748\n14:26, 11.10.2020 101212\n23:50 Бугун 9942\n23:46 Бугун 3559\n23:34 Бугун 4314\n23:22 Бугун 3828\n23:01, 27.10.2020 100536\n12:23, 28.10.2020 94442\n15:34, 28.10.2020 89224\n21:10, 27.10.2020 81572


Дилфуза ЖАЛИЛОВА: Таълим ва тарбия — бутун жамиятнинг иши\nКуни кеча давлатимиз раҳбари раислигида халқ таълими тизимини ривожлантириш, педагогларнинг малакаси ва жамиятдаги нуфузини ошириш, ёш авлод маънавиятини юксалтириш масалаларига бағишланган видеоселектор йиғилиши бўлиб ўтди.\nҲар бир мамлакатнинг янада тараққий этиши, дунё мамлакатлари орасида етакчи бўлиши инновацион ва креатив фикрлайдиган замонавий кадрларга боғлиқ. Шу боис, кадрларни тайёрлаш, таълим тизимини ривожлантиришга алоҳида эътибор қаратилади.\nБугунги тараққиётимизнинг янги босқичида мамлакатимизда таълим соҳасида изчил ва кенг кўламли ислоҳотлар амалга оширилмоқда. Таъкидлаш жоиз, мактаблардаги маънавий-маърифий муҳит, ўқитувчи касбининг обрўйи, нуфузи пасайиб кетгани, янги давр педагогларини тарбиялаш, педагогика фанини ривожлантириш, инновацион таълим технологияларини жорий этишга етарли эътибор берилмагани соҳада бир қатор жиддий муаммоларни келтириб чиқарди.\nАна шу муаммоларни самарали ҳал этиш, кадрлар тайёрлаш тизимини тубдан такомиллаштириш бўйича мамлакатимизда улкан ишлар амалга ошириляпти. Президентимиз томонидан халқ таълими тизимига оид 6 та фармон ва қарор, Вазирлар Маҳкамасининг 21 та қарори қабул қилиниб, бу соҳадаги ислоҳотларнинг ҳуқуқий-меъёрий асослари мустаҳкамланди.\nЭътиборлиси, ота-оналар, жамоатчиликнинг истаклари инобатга олиниб, юртимизда 11 йиллик мактаб таълими тизими тикланди. Сўнгги уч йилда юртимизда 157 та умумтаълим мактаби янгидан қурилди. Амалга оширилаётган ишлар натижасида ёшларимиз жаҳон фан олимпиадаларида фаол иштирок этиб, фахрли ўринларни қўлга киритмоқда. Бу ютуқлар ҳали бошланиши, десак муболаға бўлмайди.\nВидеоселекторда таъкидланганидек, педагог ходимлар меҳнатини рағбатлантириш бўйича катта ишлар қилинмоқда. Охирги уч йилда ўқитувчиларнинг иш ҳақи ўртача 2,5 баробар оширилди. Узоқ туманларга бориб ишлаётган педагог кадрлар меҳнатини рағбатлантириш бўйича аниқ мезонлар белгиланди. Уларга 50 фоизгача қўшимча ойлик устамалар тўланмоқда. Бу олис ҳудудларда етишмаётган мингдан зиёд ўқитувчини жалб этиш имконини берди. Нафақа ёшида фаолиятини давом эттираётган ўқитувчиларга пенсияси тўлиқ миқдорда берилмоқда.\nСоҳада эришилган ютуқлар билан бирга, ўз ечимини кутаётган муаммолар ҳам бор. Президентимиз видеоселектор йиғилишида ушбу муаммоларнинг барчасини бирма-бир келтириб ўтди, уларнинг ечимлари тўғрисида ҳам батафсил тўхталди.\n“Мактаб – бу ҳаёт-мамот масаласи, келажак масаласи. Уни давлат, ҳукумат ва ҳокимларнинг ўзи ҳал қилолмайди. Бу бутун жамиятнинг иши, бурчига айланиши керак”, деди Президентимиз Шавкат Мирзиёев.\nШундан келиб чиқиб, биз — халқ вакиллари ҳам таълим тизимини янада ривожлантиришда фаол иштирок этиб, ўзимизнинг муносиб ҳиссамизни қўшамиз.


БМТ Бош котиби Москвадаги Ғалаба байрами тадбирларида қатнашади\n02 декабр 2020, Тошкент вақти: 07:50\nБирлашган миллатлар ташкилоти Бош котиби Бан Ки Мун шу ҳафта Ғалаба куни муносабати билан ўтказилаётган тадбирларда иштирок этиш учун Москвага жўнайди. Бу ҳақда 4 май куни журналистларга БМТ матбуот котиби Стефан Дуйарич маълум қилди.\nДуйаричга кўра, БМТ Бош котиби Совет Иттифоқининг Улуғ Ватан урушида фашистлар Германияси устидан қозонган ғалабасининг 70 йиллиги муносабати билан ўтказилажак тадбирларда қатнашади.\nМосква сафаридан сўнг Бан Ки Мун Украинага бориши ва президент Петро Порошенко билан учрашиши кутилмоқда.\nАввалроқ Ўзбекистон Ташқи ишлар вазирлигидаги ишончли манба президент Ислом Каримов Ғалаба кунига бағишлаб Москвада ўтказиладиган парадга бормаслигини маълум қилганди.


Миллий иқтисодиётимизни барқарор суръатлар билан равнақ топтириш ҳақида сўз борар экан, “Қишлоқ хўжалигини ислоҳ қилиш ва озиқ-овқат хавфсизлигини таъминлаш масалалари, ҳеч шубҳасиз, биз учун энг муҳим вазифалардан бири бўлиб қолади” деди Президентимиз.\nЯхши маълумки, мустақилликнинг илк йилларида собиқ тузумдан мерос қолган ночор ва заиф иқтисодиётни тиклаш, пахтачиликка асосланган аграр тармоқда чуқур таркибий ўзгаришларни амалга ошириш, фермерлик ҳаракатини йўлга қўйиш ва равнақ топтириш, пировардида аҳолининг қишлоқ хўжалиги маҳсулотларига бўлган талабини тўлақонли қондириш мақсадида кенг кўламли чора-тадбирлар рўёбга чиқарилди. Бу борада мустаҳкам ташкилий-ҳуқуқий шарт-шароитлар яратилиб, ернинг муносиб эгалари — фермерларга қатор имтиёзлар берилди. Натижада ўтган қисқа даврда уларнинг иқтисодий салоҳияти сезиларли даражада юксалди. Бугунги кунда фермер хўжаликлари томонидан қишлоқ хўжалиги маҳсулотларининг 90 — 92 фоизи ишлаб чиқарилмоқда. Аҳоли бандлигини таъминлашда, айниқса, қишлоқларда ҳаёт сифатини ошириб, чекка, олис ҳудудлар инфратузилмасини яхшилашда мазкур субъектлар муҳим ўрин тутаяпти.\nДарҳақиқат, истиқлол йилларида ерга муносабат бутунлай ўзгарди. Илгари фақат пахтазор бўлган экин майдонлари қисқартирилиб, ғалла, сабзавот, полиз етиштириш, боғдорчиликни ривожлантиришга муҳим ва устувор вазифа сифатида ёндашилди. Мазкур йўналишдаги изчил саъй-ҳаракатлар самарасини бугун бозорларимиздаги маъмурчиликда, дастурхонимиз файзу баракасида яққол кўриб турибмиз.\nАҳамиятлиси, фермерларимиз қишлоқ хўжалиги хом ашёсини етиштириш билан чекланиб қолмай, хўжалик қошида бир йўла бир нечта тармоқларни очишга, истеъмол бозорига тайёр ва рақобатдош маҳсулотлар етказиш ҳамда экспортга чиқаришга интилмоқда. Айниқса, улар бутун дунёда сифатли озиқ-овқат маҳсулотларига талаб кескин ортган ҳозирги шароитда гўшт, сут ва мева-сабзавотларни қайта ишлаш қувватларини ташкил этаётгани диққатга сазовордир. Юртимиз аҳолисининг салмоқли қисми қишлоқ жойларда яшашини инобатга олсак, фермерларимиз ушбу ҳудудларда наинки ишлаб чиқаришни, балки хизмат кўрсатиш соҳасини ҳам такомиллаштиришга ўз улушини қўшаётгани эътирофга лойиқ, албатта.\nШуни ишонч билан айтиш мумкинки, иқтисодиётимиз таянчига айланган фермерлик ҳаракати давр билан ҳамоҳанг равишда тараққий этиб бораяпти. Фермерларимиз мамлакатимизнинг ижтимоий-иқтисодий, социал-сиёсий ҳаётида олиб борилаётган дастурларда фаол иштирок этаётир. Ўз навбатида, уларни ҳар томонлама қўллаб-қувватлаш, мулкдорлик ҳуқуқини ишончли ҳимоя қилишга доир амалий ишлар кўламининг кенгайиши агросаноатни такомиллаштиришда асосий бўғин сифатида қаралаётган фермер хўжаликларининг ролини оширишга хизмат қилмоқда.\nДавлатимиз раҳбари ўз нутқида хусусий мулкни янада ривожлантириш ва уни ҳимоя қилишга доир комплекс масалаларни ҳал этиш ҳукумат, давлат бошқаруви органлари ва барча даражадаги ҳокимликлар учун энг муҳим вазифа сифатида белгиланишига алоҳида урғу берди. Бундан, хусусан, қишлоқ мулкдорлари — фермерларнинг ҳуқуқ ва манфаатларини кафолатлаш, улар дуч келаётган турли ғов ва тўсиқларни, мавжуд муаммоларни бартараф этиш, ерга меҳр бериб, машаққатли меҳнат эвазига ризқ ундираётган бу инсонларга кўмакни аямаслик ҳаётий зарурат эканини англаш мумкин.\nШу маънода, Олий Мажлис Сенати аъзолари ҳам ушбу соҳада қонун ҳужжатлари, давлат дастурлари ва бошқа меъёрий-ҳуқуқий ҳужжатлар ижроси юзасидан парламент назоратини самарали олиб бориши тақозо этилмоқда. Қолаверса, жойларга чиқиб, омилкор фермерлар билан очиқ мулоқотда бўлиш, уларни ўйлантираётган масалаларни аниқлаш, ўрганилган таклиф-мулоҳазаларни қонун ижодкорлиги жараёнида тўғри татбиқ этиш, мамлакат ижтимоий-иқтисодий тараққиётида фермерлик ҳаракати улушини янада ошириш учун ҳуқуқий омилларни мустаҳкамлаш устувор вазифамиз ҳисобланади. Зеро, фермерларимиз бойиса, халқимиз турмуш фаровонлиги янада юксалади. Президентимиз таъбири билан айтганда, халқ бой бўлса, давлат ҳам бой ва қудратли бўлади.\nМазкур рукндаги бошқа мақолалар: « Ангрен — Поп электрлаштирилган темир йўли: Бунёдкорликнинг ёрқин намунаси\tОбодликка ҳисса »


Олимлар светофорда тўхташ соғлиқ учун зарарли эканлигини аниқлашди » Новости Узбекистана сегодня: nuz.uz\nНовости Узбекистана → САЛОМАТЛИК → Олимлар светофорда тўхташ соғлиқ учун зарарли эканлигини аниқлашди\n04-05-2017 11:23 0 839 Рейтинг1 Чоп этиш\nОлимлар светофорда тўхташ соғлиқ учун зарарли эканлигини аниқлашди\nСветофорлар йўл-транспорт ҳодисалари сонини камайтириш ва инсон ҳаётини асраш учун яратилган бўлса-да, аслида улар ҳайдовчилар учун хавфни юзага келтиради, дея хабар бермоқда «Сегодня.ua». Аниқланишича, светофорда тўхтаб туриш вақтида ўпкаларга катта миқдорда ифлосланган ҳаво киради.\nБуюк Британиянинг Суррей университети тадқиқотчилари ҳайдовчилар автомобилда ҳаракатланиш чоғида ютадиган ифлос ҳавонинг 20 фоизи светофорда тўхтаган вақтида ўпкага тушишини аниқлади. Таъкидланишича, бундай тўхтаб туришларнинг умумий давомийлиги бутун сафар узунлигининг 2 фоизини ташкил этади.\nБунда гап автомобилдан чиқадиган ишланган газлардан ажраладиган специфик наноқисмлар ҳақида бормоқда. Улар астма, юрак ва қон-томир касалликлари, болалар оққон касаллиги каби оғир хасталиклар билан боғланади. Олимлар йирик тирбандликлар яқинида яшовчи, ишловчи ёки ҳаракатланувчи кишилар бундай касалликларга энг кўп чалинишини аниқлади.


Навоийда миллий қўғирчоқлар фестивали бўлиб ўтди\n21:24 / 09.09.2015\nЎзбекистон “Миллий тикланиш” демократик партияси вилоят кенгаши, вилоят маданият ва спорт ишлари бошқармаси, “Ҳунарманд” уюшмаси вилоят бўлими ҳамкорлигида ташкил этилган тадбирда уста-ҳунармандлар, дизайнерлар, халқ амалий санъати усталари ва ёшлар иштирок этди.\nЎзА нашрининг хабар беришича, фестивалда вилоятдаги 200 нафарга яқин ҳунарманд, рассом ва дизайнерлар томонидан тайёрланган миллий қўғирчоқ, либослар, расмлар, кулолчилик буюмлари намойиш этилди.\nШунингдек, миллий қўғирчоқлар иштирокида мустақилликни мадҳ этувчи саҳна кўринишлари ҳам намойиш этилди. Миллий қўғирчоқлар яратилиш тарихига оид уста ҳунармандларнинг тақдимот кўргазмалари, маҳорат дарслари, ёш дизайнерларнинг миллий либослар коллекцияси ва кўргазмаси ташкил этилди. Ёш ва иқтидорли рассомларнинг “Мустақиллик политраси” номли расмлар танлови ўтказилди.\nИштирокчилар “Энг яхши ҳунарманд”, “Энг яхши устоз-шогирд мактаби”, “Энг ёш дизайнер”, “Мустақилликни акс эттирган энг ёш рассом”, “Энг яхши мусаввир” номинациялари бўйича тақдирланди. Тадбир таниқли санъаткорлар иштирокидаги концерт билан якунланди.


21:53, 11.09.2017 // 13275\nВидео: Ўзбекистон қўриқхоналарида ёввойи қўнғир айиқлар сақланмоқда\nБугунги кунда Ўзбекистоннинг муҳофаза этиладиган табиий ҳудудлари тизимига саккизта давлат қўриқхонаси, битта биосфера резервати, иккита табиат миллий боғи, ўнта буюртма қўриқхонаси сингари қатор иншоотлар киради. Уларнинг умумий майдони 23,5 минг квадрат километрни ташкил қилади. Мақсад — ҳудудлардаги табиий ландшафтларни сақлаб қолиш, мавжуд флора ва фаунани авайлаб асраш, табиий ресурслардан барқарор фойдаланиш орқали экологик ҳолатни яхшилаш. Шулардан бири денгиз сатҳидан 800–4000 метр баландликда жойлашган Уғом–Чотқол миллий табиат боғидир.\nҲозирда бу ерда ҳайвонот дунёсининг 230 тури мавжуд. Уларнинг 38 хили Ўзбекистон ва жаҳон қизил китобларига киритилган. Қушлардан лочин, болтаютар бургути, қумой, алп зағчаси сингарилар шулар сирасидан ва улар муҳофаза остига олинган.\n«Ўзбекистон 24» телеканали боғ ҳақида лавҳа тайёрлади.\n«Узоқ кутилган фурсатдан кейин, ёввойи табиат бағрида яшовчи Тяншан қўнғир айиғи эътиборимизни тортди. Ҳозирги кунда ушбу биосфера қўриқхонасида ёввойи ҳолда яшаётган 160 бошга яқин айиқ борлиги аниқланган. Мазкур табиат боғи бошқа жонзотларнинг яшаши учун ҳам қулай маскан ҳисобланади», — дейилади лавҳада.\n22:51 Кеча // 93531\n22:45, 12.06.2021 // 88191\n17:14 Кеча // 81744\n23:54, 12.06.2021 // 74448\n16:10 Бугун // 64769


Beeline’нинг алоқа сифатини ўрганиш бошланди » Ўзбекистон янгиликлари – Zamin.uz\n14 октябрь 2019, 20:06\nАлоқа, ахборотлаштириш ва телекоммуникация технологиялари соҳасида назорат бўйича давлат инспекцияси «Unitel» МЧЖ (Beeline)да текширув тадбирларини амалга оширмоқда.\nДавлат инспекциясига таяниб Kun.uz’га хабар беришича, текширув фуқароларнинг мобил алоқа хизматларининг қониқарсиз тақдим этилиши бўйича шикоятлари асосида ўтказилмоқда. Билдирилишича, фуқароларнинг қонуний ҳуқуқлари ва манфаатларига риоя этиш жамият ривожида муҳим аҳамиятга эгадир.\nТақдим этилаётган хизматлар сифатини ўрганиш қатор мезонларга асосланади. Улар орасида: хизматнинг мавжудлиги - бу оператор томонидан истеъмолчига унинг илтимосига биноан тармоқ хизматларидан фойдаланиш имкониятини тақдим этиш; хизматнинг яхлитлиги ва узлуксизлиги - телекоммуникация хизматининг сифати ҳамда унинг якунланишини таъминлашдан иборат.\nТелекоммуникация хизматлари сифати масалалари бўйича мурожаат қилишни истаган фуқаролар Алоқа, ахборотлаштириш ва телекоммуникация технологиялари соҳасида назорат бўйича давлат инспекциясининг 1144 ишонч телефонидан фойдаланишлари мумкин.\nҚайд этилишича, келиб тушган шикоятларни кўриб чиқиш натижаларига кўра, бошқа алоқа операторлари ва провайдерларни текшириш тадбирлари ташкил этилади.\nМаълумот учун: «Unitel» компанияси 1996 йилда асос топган. Компаниянинг тижорат фаолияти 1997 йилнинг 25 сентябрь куни бошланган. 2006 йилнинг 12 сентябрь кунидан «Unitel» МЧЖ «Beeline» савдо белгиси остида хизмат кўрсатиб келмоқда.\nЯнгиликлар » Технология » Beeline’нинг алоқа сифатини ўрганиш бошланди\n23:34 Мобиль алоқа операторларига алоқани яхшилаш вазифаси топширилди


21 апрель куни эрта тонгда Қорақўтон олтин конида содир бўлган ҳалокат ҳақида воқеа тафсилотларидан хабардор кончи маълум қилди.\nҚорақўтон конининг масъулига кўра, ҳалок бўлган ишчи Пахтачи тумани “Тома” маҳалласида яшовчи 42 яшар Улуғбек Нуралиев бўлиб, у уч ой аввал конга ишчи бўлиб кирган.\nКончилар иддаосича, хавфсизлик қоидаларига амал қилинмагани сабаб ушбу ҳалокат содир бўлган.\nҚорақўтон конининг масъули ишчиларнинг бу иддаосини изоҳлашни истамади. Унинг айтишича, ҳалокат сабабларини Пахтачи туман прокуратураси ўрганмоқда. Ҳозирда тергов-суриштирув ишлари кетяпти.\nҚорақўтон конидаги ташландиқ шахталарда ғайриқонуний олтин излаш билан шуғулланувчилар орасида ҳам ўлим ҳолатлар кузатилган. 2019 йили тош босиб қолган уч ишчидан иккиси ўлган, 2018 йилда эса кон тагида қолган 30 ишчидан бири ҳалок бўлган. Пахтачи туманидаги деярли ҳар бир хонадонда олтин ювиш тегирмони борлиги айтилади.


Ўзбекистондаги 4та банк - Миллий банк, Марказий банк, Asia Alliance Bank ва Капитал банкларининг валюта айирбошлаш бўлимлари устидан ҳуқуқ фаолларига шикоят тушди. Мустақил Инсон ҳуқуқлари ташаббус гуруҳи шикоятни ўрганиб, кўп ҳолларда оддий мижозларга давлат курсида валюта берилмаётгани, конверсия бўлимлари устидан эса назорат қарийб йўқлигига гувоҳ бўлганини билдирди.\n"Банкларда валюта алмаштириш чекланганича қолмоқда"\nТашаббус гуруҳи раҳбари Суръат Икромов Тошкент шаҳрида истиқомат қилувчи тўрт фуқаро шаҳар банклари валюта айирбошлаш бўлимида давлат курсида валюта айирбошлашнинг имкони бўлмаётганидан шикоят қилганини айтмоқда:\n- Тўртта ариза тушди. Валютани кейинги йил мартгача алмаштирмаймиз, дейишяпти, деган мазмунда. Кейин мен шу халқ орасида "Қора банк" дейиладиган банкка бордим. Миллий Банкнинг Тошкент шаҳар бошқармасига. Ҳақиқатда мижоз кўп. Кейин Капитал банк, Asia Alliance Bank деганига бордим, шу лимит тугаган, кейинги йил мартгача беролмаймиз, лимит беришса, кейин берамиз, деган гаплар бўлди. Очередь катта, негадир аёллар йиғлаган: "Қўлимда билетим бор, кетишим керак", деган. Хуллас, ҳақиқатда муаммо бор, - дейди ҳуқуқ фаоли.\nСуръат Икромов пойтахтдаги тўртта банк вазиятини кўздан кечириб, шикоятларда тилга олинган муаммоларга гувоҳ бўлгач, республика Миллий ва Марказий банкига расман мурожаат қилганини айтди:\n- Ишонч телефони орқали боғландим, раҳбарият муаммо йўқ, деди. Лекин, муаммо шундаки, шаҳардаги банкларнинг валюта айирбошлаш бўлимлари устидан назорат йўқ экан. Марказий банк валютани уларга ажратиб бераркан, аммо уни халққа қандай сотишаётгани устидан назорат қилмас экан. Мен ҳозирча уларга мурожаат қилдим, исм-фамилиямни айтиб. Бугун борсам, Марказий банкдан комиссия борган, Миллий банк бўлимларига. Қимирлаш бор. Энди натижани кутамиз, унинг қанақа бўлишини ҳозир айтиш қийин, - дейди ҳуқуқ фаоли.\nҚуйида фаол билан қурилган суҳбатни тингланг:\nЎзбекистон банкларида валюта алмаштиришдаги муаммолардан шикоятлар кўпаймоқда\n1 июндан валюта айирбошлаш чекланган\nМаълумки, шу йилнинг 20 май куни Ўзбекистондаги қатор тижорат банкларида жисмоний шахсларга расмий курсда валюта айирбошлаш амалиёти шу йилнинг 1 июндан бошлаб тўхтатилиши хабар қилинган, аммо орадан бир неча кун ўтиб Марказий Банк буни рад қилган эди.\nБироқ, 1 июндан бошлаб республикадаги аксар банкларнинг конвертация бўлимлари мижозларга давлат курсида валюта беришни номаълум муддатга тўхтатди. Баъзи банклар, хусусан, Марказий ва Миллий банкларда валюта айирбошлаш ўта чеклангани кузатилди.\nОзодлик 4 июнь, 6 июль кунлари бу мавзуга қайтди ва қатор банкларда чеклов, айримларида давлат курсида валюта айирбошлашга қўйилган тақиқ ҳануз кучда қолаётганига гувоҳ бўлди.\n11 август куни айни чеклов ҳануз кучда қолаётганини тошкентликлардан тушган шикоятлар асосида вазиятни ўрганган ва муаммога шахсан гувоҳ бўлган Ўзбекистон Мустақил инсон ҳуқуқлари ташаббус гуруҳи таъкидлади.\n1 июндан бери кузатилаётган қатъий чекловга қадар ҳам валютани Марказий банк белгилаган расмий курс бўйича айирбошлаш учун узундан-узоқ навбатлар кузатилган.\nЖисмоний шахслар хорижга сафар қиладиган тақдирда, авиачипта ва бошқа тегишли ҳужжатларни тақдим қилсагина, бир чоракда бир марта 2 минг АҚШ долларини айирбошлаши мумкин эди. Тадбиркорлар ҳам хом ашё ва товарларни хориждан сотиб олиш учун конвертацияни бир неча ойлаб кутишига тўғри келган.


Ёшлар одоби ҳақида сўз кетар экан Имом Ғаззолий айтган сўзларини ёдга олишимиз зарур: “Ёшлар тилла тақинчоқ, турли зебу-зийнатлар тақмаслиги лозим. Улар ўтириш-туриш, салом бериш одобларига риоя этишлари, ўзларидан катталар ҳузурида оёқларини чалиштириб ўтирмастликлари, сергап ва сўкувчи бўлмастликлари, беҳаё сўзларни айтмастликлари, хусусан, ёмон хулқли тендошларига аралашишдан эҳтиёт бўлишлари керак”.\nЁшларга ғийбат қилиш, ҳасадгўйлик, суҳбатдошини ёки кимнидир камситиш, ўзгаларни менсимай паст назар билан қараш, обрўйи, бойлиги, ёки мансабига қараб муомула қилиш жуда ҳам тубан иллат эканлигини тушунтириб беришимиз зарур. Одамларнинг хурсандчилигини баҳам кўриш, ғам андуҳларидан қайғуриш, мол-мулкига хиёнат қилмаслик. Яхшиликка чорлаб, ёмонликдан қайтариш, ҳар-биримизнинг кечиктириб бўлмас вазифаларимиздандир.\nШохимардон УМАРОВ – Каттақўрғон тумани “Халифа Хуайберди” жоме масжиди имом хатиби\nКиритилган вақти: 28/12/2019 14:39; Кўрилганлиги: 691\nМатериал манзили: https://www.sammuslim.uz/articles/eductaion/yoshlar-odobi-kechiktirib-bolmas-vazifalarimizdandir\nЧоп этилган вақт: 19/09/2021 00:54


Украина 1 июлдан россияликлар учун виза режимини жорий этишга қарор қилди. Бу ҳақда жума куни Украина президенти девони раҳбари Андрей Ермак маълум қилди.\nКиритилди: 13:57 18.06.2022. Ўқилди: 1459 марта. Фикрлар сони: 1 та.\nРоссия аскарлариям виза билан киритиладими?


ОАВ: Anonymous хакерлари 97 та япон сайтига зарба берди\n12:57 / 20.12.2015\nСўнгги пайтларда Anonymous халқаро хакерлар гуруҳи аъзолари япон сайтларига, жумладан, япон ҳукумати сайтларига бир қатор ҳужумлар уюштирмоқда. Бу ҳақда 20 декабрь куни мамлакат миллий полиция бошқармаси маълум қилган.\nNHK телеканали берган маълумотга кўра, Anonymous киберҳужумчилари сентябрь ойидан бери амалга ошириб келинган 97 та жиноятни ўз бўйнига олган. Уларни нишонига турли сайтлар: ҳукумат, аэропорт, ОАВ, шунингдек, океанириум ва кит овлаш билан боғлиқ порталлар айланган.\n10 декабрь куни Япония бош вазири Синдзо Абэнинг расмий ҳукумат сайти умуман ишламади. ОАВнинг баён қилишича, бунинг сабаби хакерлар ҳужуми бўлиши мумкин. Бу маълумотни кейинроқ Япония вазирлар маҳкамаси бош котиби Ёсихидэ Суга ҳам тасдиқлаганди.


"Тўй муборак ёр-ёр" китоби\nНикоҳ тўйи - халқимизнинг энг қадимий ва муқаддас анъанавий маросими; совчиларнинг қутлуғ қадамидан бошланиб, чарлов билан тугагунига қадар оралиқда яна ўнлаб маросиму маросимчалар, удум ва русумлардан таркиб топган. Халқимиз асрлар давомида буларнинг барини юксак эътиқод ила адо этиб келаётир. Шу эътиқоди рангоранг маросимларнинг айтими тарзида шаклланган тўй кўшиқлари силси- ласини юзага келтирган. Уларни ижро этмай тўй маросимлари ва русумлари адо этилмайди.\nРост, тўй маросимига дахлдор қанча-қанча қўшикдар хотирадан ўчиб кетди. Бу тўпламга эса, тўпланган, шу билан бирга ҳамон халқ хотирасида яшаётган ўзбек никоҳ тўйларининг маросим ва русумларига оид қўшиклар илк бор жамланиб тартиб берилди.\nЎзбек никоҳ тўйлари ва фольклори........................ 3\nМаиший маросим қўшиқлари................................ 12\nТўйлар муборак.................................................. 12\n«Тўй муборак» қўшиқлари................................... 16\nТўй айтимлари.................................................... 55\nТўй олқишлари................................................... 59\nЁр-ёр-ёроне туркуми......................................... 103\nКелин ўтирсин.................................................. 120\nКуёв ўтирсин.................................................... 121\nРизолашув бадиҳалари..................................... 122\nХуш келибсиз.................................................. 124\nКелин саломлар............................................... 128\nКуёв саломлар................................................ 162\nМуҳаббат қўшиқлари. Сўнг сўз ..................... 164\nМуваффақиятлиликдан буюклик сари


15:47 / 19.04.2017 3103 pdf Ўқиш режими + -\nКимки инсонлардан келган яхшиликларга шукр килмаса у Аллохдан келган яхшиликка хам шукр килмаган булади.\nМумин –мусулмон киши хамиша ва хар вакт Аллох таоло унга инъом килиб берган нематларига, ризк килиб берган халолу пок емишларига шукр килиб яшамоги лозим. Аллохнинг берган хисобсиз нематларига шукр килмоклик хам Унга килинган ибодат кабидир. Зеро мусулмон киши Аллохга шукр килгандагина унинг ишлари олдинга сурилади. Шукр Аллох берган нематни унинг розилиги йулида сарф этмокликдир. Шукр килган банда савобга эгадор булади. Аллох берган немат кадрини адо этади. Шукр килгани сабабидан Аллох унга берган нематини янада зиёда килади. Аксинча ношукрлик килган банда гунохга ботади ва Аллох у бандасига берган нематини ношукрлиги сабаб узиб куяди. Вахолангки шукр банданинг узигагина фойда келтиради. Бу хакида Аллох таоло шундай мархамат килади. «Ва Роббингиз «Касамки, агар шукр килсангиз албатта, зиёда килурман. Агар куфр келтирсангиз ,албатта, азобим шиддатлидир»,деб эълон килганини хам эсланг » (Иброхим сураси, 7-оят) Аллох таолонинг биз ожиз бандаларига берган нематлари бехисоб эканини барчамиз биламиз. Хар канча шукр килмайлик Унинг бизга инъом килган бекиёс нематларини шукрини адо эта олмаймиз. Пайгамбаримиз с.а.в. «Икки немат бор инсонларнинг куплари бундан бехожат. Улар сихат саломатлик ва фаровонлик(хотиржамлик)дир » деганлар. Уламоларимиз; Дунёда учта энг азиз немат бор. Лекин бу уч нематдан факат иккитасигина бир кишида жам булади. Улар хузур-халоват, сихат-саломатлик ва молу-дунё деганлар. Яратган Роббимга бехисоб шукроналар булсинки, бугунги кунда. жаннатмакон юртимиз тинч, осойишта, тану жонимиз сог-саломат, устимиз бут, хар бир юртдошимиз кунглида хузур халоват мужассам. Бизларда Аллохнинг энг азиз нематлари тинчлик хотиржамлик сиххат саломатлик бойлик барчаси мужассам. Аллохнинг ваъдаси хак. Агар бизлар унинг берган нематларига шукр килсак албатта зиёда килади. Аллох таоло хамиша тинчлигимизни бокий сихат саломатлигимизни зиёда килсин. Бизларни берган нематларига шукр килгувчи шокир хамиша зикр этгувчи зокир бандаларидан килиб хидоятида баркарор этсин.\nАндижон вилоят Хужаобод туман «Еттичинор»\nжоме масжиди имом хатиби М Косимов.\n15:46 / 19.04.2017 1533\n15:47 / 19.04.2017 4245\n.Албатта Сиз улуғ хулқ устидадирсиз, Қалам, 4.Пайғамбар алайҳиссалом дедилар .Гўзал хулқ mdash алоқани узган қардошингга боғланмоғинг, сендан қизғанган кишига давоми...\n2067 15:10 / 19.04.2017\n4245 15:47 / 19.04.2017


16 апрель, 2021, 11:05\nУлар мезборнлар вакилига қарши рингга кўтарилади.\nЭртага Вьетнамнинг Хошимин шаҳрида профессионал бокс оқшоми ташкил этилади. Мазкур кечада Жанубий Кореянинг "Cocky Buffalo" промоутерлик компанияси билан ҳамкорлик қиладиган икки ҳамюртимиз Абдулазиз Нажмиддинов (6-0, 6 КО) ҳамда Равшанбек Шерматов (5-1, 2 КО) ҳам рингга кўтарилади.\nНажмиддиновга мезбонлар вакили, профессионал боксда дебют жангини ўтказадиган Трен Нгуен рақиблик қилса, Шерматов ҳам вьетнамлик Буи Сан Сони синовдан ўтказади. Буи Сан ҳам ўзининг дебют жангида рингга кўтарилади.\nБугун ушбу жанг аввалида вазн ўлчаш маросими ўтказилди. Унда юртдошларимиз белгиланган вазн меъёрини бажара олдилар. Шу ўринда ҳар икки вакилимизга эртанги жангда омад ёр бўлишини тилаб қоламиз!


Рус миллатчилари мамлакат бўйлаб ўнлаб юриш ўтказди\n13 апрел 2021, Тошкент вақти: 00:41\nРоссия полицияси Халқ бирдамлик куни муносабати билан рус миллатчилари Москвада уюштирган юришда олти минг киши қатнашганини билдирди. Тадбир ташкилотчилари эса рухсат этилган юришда 20 мингдан зиёд одам иштирок этганини иддао қилди.\nМосквадаги юришида таъқиқланган фашистлар нишонларини тақиб олган 25 нафар рус миллатчиси қўлга олинди.\nПолиция ходимларига кўра, айрим намойишчилар мушак ва ўт чиқарувчи бомба отган.\nМосква расмийлари пойтахт марказида миллатчилар намойиш ўтказишига илк бор рухсат берди.\nТор исмли тадбир ташкилотчиларидан бири президент Владимир Путин ҳукуматини мамлакатдаги демократик институтларни йўқ қилаётганликда айблади.\n- Улар бизни кўп бўлсак ва кўчага чиқсак эшитишади. Афсуски, мамлакатда демократик тизим бузилган. Демократик институтлар йўқ. Марказий сайлов комиссияси сайлов натижаларини соҳталаштирувчи тўдага айланган. Айни пайтда президент ва Давлат Думаси шартли равишда легитим. Ҳозир вазият жуда оғир. Бундай шароитда руслар бирлашиб фуқаролик жамиятини ва параллел равишда демократик институтлар тузишга мажбур, деди юриш қатнашчиларидан бири Тор.\nУ Россия ҳукуматини марказий осиёлик мигрантлар оқимини тўхтатишга чақирди.\n- Биз Марказий Осиёдан келаётган мигрантлар тўлқини тўхтатилишини талаб қиламиз. Марказий Осиё давлатларига виза тартиби жорий қилиниш керак. Шу йўл орқали Афғонистон, Тожикистон ва Марказий Осиёнинг бошқа давлатларидан героин ва бошқа гиёҳвандлик моддалари контрабандасига чек қўйиш лозим, деди Москвадаги юриш қатнашчиси Тор.\nРоссия пойтахтидаги намойишда Кремлга қарши бўлган таниқли блоггер Алексей Навалний ҳам қатнашди.\nАввалги тадбирларда Навалний Кремлни “Кавказни, хусусан, Чеченистонни боқишни тўхтатиш”га чақирган эди.\n4 ноябр куни Россиянинг бошқа шаҳарларида ҳам миллатчилар томонидан ташкил этилган рухсат этилган ва рухсат этилмаган ўнлаб “Рус маршлари” бўлиб ўтди.\nУрал минтақасининг Екатиринбург шаҳрида уюштирилган рухсатсиз юришда тўқсон киши қўлга олинди.\nТатаристон пойтахти Қозондаги рухсат берилмаган намойишда қатнашган 30 киши полиция ходимлари томонидан ушланди.\nПсков шаҳрида “Россияда ҳокимият русларга” ва “Келажак бизники” каби шиорлар остида ўтказилган рухсат этилган намойишда юзга яқин рус миллатчиси қатнашди.\nРоссияда Халқ бирдамлик куни 1612 йилда поляк босқинчилари Москвадан сиқиб чиқарилганидан бери нишонлаб келинади.\nБу байрам Совет Иттифоқи даврида таъқиқланган эди. Бироқ 2005 йилда Владимир Путин уни қайта тиклаган.


"Сова" ҳисоботи: Россияда миллатчилар ҳужумлари камайган\n16 январ 2018, Тошкент вақти: 14:43\nРоссияда ирқчилик асосдаги жиноятлар сони, олдинги йилларга қараганда камаймоқда. Бу ҳақда Москвадаги "Сова" номли таҳлилий-кузатув маркази янги ҳисоботида эълон этилган. Ушбу тадқиқот бўйича, миллатчи гуруҳлар ҳужумига асосан марказий осиёлик меҳнат муҳожирлари йўлиқишади.\nРоссияда ирқчиликка асосланган жиноятлар камаймоқда, бироқ...\nМосквадаги "Сова" таҳлилий-кузатув марказига кўра, Россияда ирқчилик-миллатчилик асосидаги жиноятлар сони олдинги йилларга нисбатан камаймоқда, аммо ирқчилик ва миллатчилик кайфияти эмас.\nМарказ чиқарган янги ҳисоботга кўра, миллатчи гуруҳлар ҳужумига асосан Марказий Осиёлик меҳнат муҳожирлари йўлиқишмоқда.\nУнда таъкидланишича, Россияда 2016 йилнинг биринчи ярмида миллатчилар ҳужумидан 31 одам зиён кўрган, бир киши ҳалок бўлган.\nИрқчилик нишонига айланганларнинг ярмидан кўпини Марказий Осиё фуқаролари ташкил этади.\nҲисобот хулосаларига кўра, Россияда 2014 йилнинг биринчи ярмида 74 инсон ирқчиликдан зиён кўрган бўлса, 2015 йилнинг айни даврида 53 нафар одам ирқчилар ҳужумига йўлиққан.\nРадикал миллатчи гуруҳлар ҳужумлари Россиянинг 8 минтақасида содир этилган\nМиллатчилик жиноятлари энг кўп Москва (10 калтакланган) , Санкт-Петербург (1 ўлдирилган, 8 калтакланган) ҳамда Москва вилоятида (4 калтакланган) қайд этилгани айтилади ҳисоботда.\nИрқий йўналишдаги жиноятларинг камайганига сабаб, ҳисоботга биноан, ҳуқуқ тартибот органларининг сай ҳаракатлари билан боғлиқ.\nШунингдек, рус миллатчилари, хусусан унинг жанговор қаноти ҳозирда инқирозни бошдан кечираёткани бошқа омил сифатида кўрсатилган.\n“Сова” тадқиқотидан маълум бўлишича, миллатчилар дастидан азият чекканларнинг аксари - “этник бегоналар” - славян миллатига мансуб бўлмаган одамлар саналади.\nИрқий ҳужумларнинг кўпи метро ва электричка вагонларида юз берган.\nҚулай ва хатарсиз нишон\n“Сова” маркази директори Александр Верховский “Озодлик” билан суҳбатда миллатчилар ҳужумларининг кўпи нима учун Марказий Осиёлик муҳожирларга қаратилганини шундай тушунтирди:\n"Сова" маркази раҳбари Александр Верховский\n- Афсус, милатчиларнинг меҳнат муҳожирларга қаратилган ҳужумлари яқин орада ўзгармайди. Чунки, радикал груҳлар назарида, Марказий Осиёликларга ҳужум қилиш қулай ва хатарсиз. Мисол учун нимага қафқозликларга ҳужум қилишмайди? Чунки, улардан қўрқишади, оқибати ёмон бўлишини, миллатчилар яхши билишади. Шу қаторда Африка ва Осиёдан келган қоратанли инсонларга ҳам ҳужумлар камаймаган. Лекин, умуман олганда, Россия жамиятида миллатчилик кайфияти даражаси ҳануз камаймаган. Камситиш ҳоллари маиший можароларда, ишга қабул қилиш, полиция ҳамда давлат амалдорлари билан бўлган муносабатларда жуда кўп учрайди, дейди Александр Верховский.\n”Сова”, шунингдек, миллатчи гуруҳларнинг клуб ва спорт залларида жанговар машқлар ўтказишларига ижозат берилганидан жиддий хавотирда эканини билдирлган.\nҲисоботда ҳуқуқ-тартибот органлари миллатчи ва радикал гуруҳларнинг интернетдаги фаоллигига кўпроқ эътибор қаратаётгани қайд этилган.\nБир неча йилдан буён Россияда ишлаётган ўзбекистонлик Мурод миллатчилик ҳужумларнинг камайганига оид хабарга ишонмаслигини айтади.\n- Рус миллатчилари ҳужумлари асосан оқшом пайтида кўпроқ руй беради. Шунинг учун кеч юрмасликка ҳаракат қиламан. Кундузлари ҳам учрайди, асосан шаҳар чеккаларида, одам гавжум бўлмаган жойларда учрайди. Менинг фикримча, миллатчилик ҳужумлари камаймаган. Менимча камаймайди ҳам, чунки миллатчилик Россия сиёсатининг бир қисми. Олдинлари Россия матбуоти бир оз эркинроқ эди, ҳозир бундай эмас. Бундай ҳужумлар тўғрисида кам ёзишади, дейди Мурод.\nКузатувчилар фикрларича, ксенофобик ҳужумларга оид маълумотлар оммавий ахборот воситаларида, блогларда деярли учрамайди, жабр кўрганларнинг ўзлари ёки шоҳидлар бу ҳақда жуда кам хабар беришади.\nШу йилнинг феврал ойида Москва метро вагонида рус йигити тожикистонлик меҳнат муҳожирини пичоқ билан ҳамла қилиб, оғир жароҳат етказганди. Ҳужум оқибатида тожикистонлик муҳожир бир кўзидан айрилди.\nТожикистон меҳнат миграцияси ташкилоти маълумотига кўра, Россияда миллатчилар дастидан йилига 20-дан 30 тагача тожикистонлик ҳалок бўлган.\nАммо, Россияда ўтган йиллар давомида миллатчию тақирбошлар ҳужумидан нобуд бўлган ўзбекистонликлар сонига оид бирор аниқ маълумот ҳозиргача йўқ.


Любинко Друлович: «Ўйин тизгинини тўлиқ ўз қўлимизда ушлаб турдик»\n21:17 / 12.01.2020\nЎзбекистон олимпия жамоаси бош мураббийи Любинко Друлович Осиё чемпионати гуруҳ босқичида Хитой устидан қозонилган ғалаба (2:0) ҳақидаги фикрлари билан ўртоқлашди. Бу ҳақда Tribuna.uz мухбири Таиланднинг Сонгҳла шаҳридан хабар беради.\n«Биринчи бўлимни анча яхши ўтказдик – голга тортадиган учта хавфли вазият ярата олдик. Тайм охирига келиб рақиб дарвозасини ишғол қилишга ҳам муваффақ бўлдик. Биринчи бўлим давомида Ойбек Бозоров анча яхши таассурот қолдирди.\nУмуман олганда, бугунги учрашувда 90 дақиқа давомида жамоа яхши ўйнади. Футболчиларнинг ҳаракатларидан қониқиш ҳосил қилдим. Хитой жамоаси ҳам ёмон ўйин намойиш этмади.\nЭрон билан учрашувдан кейин ғалаба қозонишимиз шарт эди, чунки у ўйинда бир очконигина қўлга кирита олгандик холос. Шу сабабдан ҳам бу ўйинга йигитларимизни яхши тайёрлашга ҳаракат қилдик ва улар ишончимизни оқлашди. Бутун ўйин давомида яхши ҳаракат қилишди, ўйин тизгинини ўз қўлимизда ушлаб турдик.\nЭнди эътиборимизни Жанубий Кореяга қарши ўйинга қаратамиз. Бу учрашувга ҳам йигитларни бугунгидек тайёрлашга ҳаракат қиламиз. Жанубий Корея анча тезкор ўйнайди, уларга қарши ўйин ҳам осон бўлмаслиги тайин.\nКеласи ўйинларда ўйин ҳолатидан ҳам гол киритишга ҳаракат қиламиз. Бугун ҳам пенальтидан тўп киритдик. Агар иккинчи пенальтидан ҳам фойдаланганимизда, ўйиннинг қолган қисмида кўпроқ гол уришимиз мумкин бўларди. Шу сабабли ҳам 2-бўлимда кўпроқ тўпни ва ўйинни назорат қилишга ҳаракат қилиб, бунинг уддасидан чиқа олдик. Кейинги ўйинларда кўпроқ гол уришга ҳаракат қиламиз\nНурилло Тўхтасиновнинг Ойбек Бозоровга алмаштирилишига келсак, Нурилло асосий таркиб футболчиларимиздан саналади. Ойбек эса ҳужум ва ҳимоя чизиқларини боғлаб туришда тезкорлиги билан ажралиб туради. У бироз толиққанини сезгач, ўрнига Тўхтасиновни майдонга туширдик ва якунда у рақиб дарвозасини ишғол қилишга муваффақ бўлди, бундан жуда хурсандмиз», – деди сербиялик мутахассис.\nЭслатиб ўтамиз, якунловчи турда Ўзбекистон гуруҳ етакчиси Жанубий Кореяга қарши 15 январь куни майдонга тушади.


Мандарин холестеринни камайтиради\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Мандарин холестеринни камайтиради\t10:34, 21 ноябрь 2016\tСовуқ мавсумда мандарин истеъмол қилиш турли инфекцияларга чидамли бўлишда ёрдам беради. Шунингдек, тунги уйқу давомида ўпка ва бронхларда йиғилган шилимшиқ ажралмаларни наҳорга мандарин шарбатини қабул қилиш билан бартараф этиш мумкин.\nҚуруқ йўтални енгиллаштириш ва балғам енгил кўчиши учун: 1 дона мандарин пўстининг 4/1 қисмини қуритиб, 1 стакан қайнаган сувда дамланг. Суюқликни чой ўрнида кунига 2-3 маҳал ичиш мумкин.\nХолестерин миқдорини камайтиришда: данаксиз, кичикроқ мандаринни танлаб, пўстини арчиб, бироз қуритинг. Сўнг 1 стакан қайнаган сувда дамлаб, усти ёпиқ идишда 10 дақиқа тиндиринг. Дамламани кун давомида 2-3 қисмга бўлиб қабул қилинади. Муолажа давомийлиги умумий ҳолатдан келиб чиқиб белгиланади.\nАсабни тинчлантиришда: мандариндан тайёрланган шарбатни тунги уйқудан аввал ичиш асаб тизимини яхшилайди ҳамда уйқуни меъёрлаштиради.\nЮрак мушакларини мустаҳкамлаш учун мандарин мевасини оқ пўстлоғи билан истеъмол қилинади.\nҲомиладор аёллар учун айниқса, биринчи уч ойликда мандарин меваси жуда зарур. Чунки бу вақтда аёл организмида С витамини танқислиги бошланади. Бироқ шуни унутмангки, мандариннинг ортиқчаси зиён. Ҳомиладор аёллар учун кун давомида 1-2 та кичик мандарин мевасини истеъмол қилиш меъёр саналади.\nКимларга мумкин эмас?\nОшқозон фаолияти билан боғлиқ хасталикларда, 12 бармоқли ичак яраси, гастритда мандарин ейиш тавсия этилмайди. Шунингдек, мандарин меваси буйрак фаолияти учун ҳам зарарли. Гепатит, нефрит ва холецистит касалликларида умуман таъқиқланади. Аллергик тошмаларга мойиллиги бўлган кичик ёшдаги болалар учун тавсия этилмайди.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Маҳсулот\nХуштаъм зираворлар қандай хасталикларга даво? «Логопедга саволим бор»


Пойтахтимиздаги “Туркистон” санъат саройида “Президент арчаси” тантаналари давом этмоқда | Правда Востока Online\nПойтахтимиздаги “Туркистон” санъат саройида “Президент арчаси” тантаналари давом этмоқда\nДата публикации: 30 12 2017\nЎзбекистон Республикаси Халқ таълими вазирлиги томонидан қатор ташкилотлар ҳамкорлигида ташкил этилган ушбу байрам тадбирига пойтахтимиздаги Меҳрибонлик уйлари тарбияланувчилари, махсус мактаб-интернатлар ўқувчилари, кам таъминланган оилалар, юртимиз тинчлиги ва барқарорлигини асраш йўлида ҳалок бўлган ҳарбий хизматчиларнинг фарзандлари, турли муваффақиятларга эришиб тенгдошларига ўрнак бўлаётган болалар таклиф этилди.\nЮртимизда ҳеч кимдан кам бўлмаган, соғлом, юксак маънавиятли, шижоатли ва ташаббускор, замонавий билим, ўз мустақил фикрига эга ёш авлодни вояга етказиш давлат сиёсати даражасига кўтарилган. Бу борада амалга оширилаётган чуқур ва изчил ислоҳотлар ўз самараларини бераётир.\nИстеъдодли ўғил-қизлар ҳар соҳада ўз билим ва маҳоратини намойиш этиб, энг ривожланган мамлакатлардаги тенгдошлари билан беллашиб, ўзини муносиб намоён этаётгани бунинг исботидир.\nБу йил байрам тадбирларига барча вилоятлардан турли танловларда фаол иштирок этган ўқувчи-ёшлар таклиф этилган. Хоразм вилоятининг Урганч шаҳридаги 24-мусиқа ва тасвирий санъатга ихтисослаштирилган мактабнинг 5-синф ўқувчиси Шоҳруҳ Шерниёзов улардан бири. У республика ва халқаро фестиваль, кўрик-танловларда совринли ўринларни эгаллаган. Давлатимиз раҳбари ташаббуси билан истеъдодли ёшлар учун Туркманистоннинг “Аваза” сайёҳлик марказида ташкил этилган оромгоҳда ҳордиқ чиқариши билан бирга, қўшни мамлакат ёшларига Хоразм қўшиқларини ўрганишида яқиндан кўмак берган ёшлардан. Пойтахтимизда ўтказилаётган ушбу байрам тантаналарида қатнашаётганидан жуда хурсанд.\n– Вилоятимизда ҳам бу каби байрам тадбирлари ташкил этилади, – дейди Шоҳруҳ. – Аммо пойтахтимиздаги асосий тантаналарга таклиф этишгани мен учун кутилмаган совға бўлди. Бундан сўнг ҳам аъло баҳоларга ўқишга, ўз устимда янаям кўпроқ ишлаб, муваффақиятларга эришишга сўз бераман.\nЮртимизда ижтимоий ҳимояга муҳтож, эҳтиёжманд оилалар, имконияти чекланган болалар манфаатларини ҳимоялаш, уларни ҳар тарафлама қўллаб-қувватлаш давлат сиёсатининг устувор йўналишларидандир. Айни байрам кунларида жойларда ташкил этилаётган эзгу амаллар, хайрли чора-тадбирлар уларнинг кайфиятини кўтариб, жамиятда ўз ўрнини топишида муҳим аҳамият касб этмоқда.\n– Яқинда мактабимиз ва уйимизда ҳам шундай байрам ўтказилган эди, – дейди пойтахтимиздаги 22-Меҳрибонлик уйи тарбияланувчиси, 128-умумтаълим мактабининг 1-синф ўқувчиси Бону Раҳимова. – Лекин бу байрам менга кўпроқ ёқди. Президентимизнинг совғасини олдим. Унда аъло баҳоларга ўқишимда зарур бўлган ўқув қуроллари бор экан.\n...“Туркистон” санъат саройининг байрамона безатилган фойесида чироқли безакларга бурканган арча атрофида Қорбобо ва Қорқиз болажонларни рақсга чорлайди. Турли эртак қаҳрамонлари, уй ва ўрмон ҳайвонлари либосидаги қаҳрамонлар турли топишмоқ, тез айтишлар, шеърлар айтаётган ўғил-қизларни совға олишга ундайди. Уларнинг бу томошаси эстрада хонандалари ва спорт усталарининг чиқишларига уланади.\n– Ота-она учун фарзанди юзидаги қувонч, улар эришаётган муваффақиятларни, камолини кўришдан ортиқ бахт йўқ, – дейди ЎзА мухбири билан суҳбатда Олмазор туманидаги Шифокорлар маҳалласида яшовчи Умида Султонова. – Биз давлатимиз, халқимиз меҳр-эътиборидан баҳраманд бўлаётган бахтли оналармиз.\nБир-биридан қизиқарли, мўъжизаларга бой саҳна кўринишлари, кичкинтойлар иштирокидаги турли ўйинлар, савол-жавоблар топқир, зийрак, билимдон болажонларнинг билимларини синовдан ўтказиш билан бирга, уларни ҳайратлантирмоқда.\nКичкинтойлар учун байрам шодиёналари «Томоша» болалар мусиқий театр-студияси томонидан тайёрланган «Мўъжизалар бор экан» театрлаштирилган мусиқий дастури билан давом этди. Мазкур дастур ўғил-қизларнинг дунёқарашини кенгайтириш, салоҳиятини юксалтиришга хизмат қилади.\nБолаларга Президентимизнинг Янги йил совғалари топширилди.\nБайрам тадбирлари Қорақалпоғистон Республикаси ва барча вилоятларда бўлиб ўтмоқда.


Ўзбекистоннинг жаҳон маданиятига қўшган ҳиссаси ЮНЕСКО томонидан юқори баҳоланди - zarnews.uz\n“Ўзбекистон маданий мероси дунё тўпламларида” лойиҳаси давом этмоқда. Лойиҳа доирасида мамлакат ҳудудида турли вақтларда яратилган ноёб қўлёзмаларни кенг жамоатчилик ва тадқиқотчилар мулкига айлантириш кўзда тутилган. Қадимги қўлёзмаларнинг юқори сифатли факсимиль (қўлёзма, ҳужжатни айнан такрорлаш) нусхалари китоб-альбом шаклида нашр этилади.\nБутун дунёдан 350 га яқин олим иштирокида Хива шаҳрида ўтказилаётган “Марказий Осиё жаҳон цивилизацияси чорраҳасида” халқаро маданий форумда лойиҳанинг сўнгги нашри - Х аср астроном ва математиги Абдурраҳмон ас-Суфийнинг “Кўчмас юлдузлар китоби” тақдим этилди. Бу асар Франция Миллий кутубхонасида сақланаётган қўлёзма нусхаси темурийлар давлат ҳукмдори, буюк астроном ва математик Улуғбек буйруғи билан ишланган. Асарда Улуғбек шахсан ёзган битиклар мавжуд.\nҚадимий қўлёзма Марказий Осиё санъатининг ҳақиқий дурдонасидир. Шу давргача етиб келган иллюстрацияли энг қадимги астрономик китоблардан бири бўлган китобда буржлар тасвирланган 74 та ажойиб миниатюра мавжуд. Султоннинг ўзи - Мирзо Улуғбек Цефея юздуз туркуми сифатида тасвирланган.\nКитоб бадиий адабиётдан ташқари катта илмий аҳамиятга эга. У қадимги юнон астрономияси тамойилларига асосланган бўлиб, 48 юлдуз туркумини ёки турғун юлдузларни тасвирлайди. Шу билан қўлёзма ўрта аср араб астрономик билим ва назариялар ёритилган биринчи рисола.\nАбдурраҳмон ас-Суфий (903-986) дан олдин барча астрономик билимлар александриялик олим Клавдий Птолемей (100-160)нинг “Альмагест” асарига асосланган эди. Ас-Суфий биринчилардан бўлиб Птолемей асарини қайта кўриб чиқди ва астрономиянинг кейинги ривожланишига катта ҳисса қўшган ҳолда такомиллаштирди.\nИсфахонда ишлаган олим, юлдуз ва юлдуз туркумларининг юнонча ва арабча номлари ўртасида аниқ мослик ўрнатди. У биринчи бўлиб Андромеда галактикасини тасвирлаб берди ва биринчилардан бўлиб Катта Магеллан булути ҳақида айтди. Ундан олдин астрономлар фақат битта галактика - Сомон йўлини билишган.\nҚўлёзмадаги буржларнинг батафсил тавсифи ва тасвири Ас-Суфийни нафақат ислом, балки насроний оламига ҳам энг муҳим юлдузли осмон бошқарувчиси - астроном олим қилди.\nАстрономия - Ўзбекистон маданий меросининг бир қисмидир\nАбдурраҳмон ас-Суфийнинг ўзи яратган асл қўлёзма бизгача етиб келмаган. Биз астрономнинг иши билан фақат кейинги асрларда ёзилган қўлёзма орқали танишмиз.\nЎзбекистон қадимий қўлёзмаларнинг факсимиль нусхаларини яратиш орқали замонавий технологиялар ёрдамида уларнинг умрини узайтиришга интилмоқда.\n“Ўзбекистон маданий мероси дунё тўпламларида” лойиҳаси доирасида бошқа ўнлаб қўлёзмалар аллақачон нашр этилди. Архив ва кутубхоналарда сақланаётган ёзувли дурдоналарни қайта нашр этиш ишлари давом этмоқда.\nЎзбекистоннинг жаҳон маданиятига қўшган ҳиссаси ЮНЕСКО томонидан юқори баҳоланди. Халқаро ташкилот бош котиби ўринбосари Ренато Рамирес Ўзбекистонни бошқа давлатларга ўрнак деб атади. Унинг сўзларига кўра, “тадқиқот - бу нафақат академик билимлар, балки фарзанд ва янги авлодга билим ва тафаккурни етказиш усулидир”.\nТеглар: Маданият ЮНЕСКО\nРеспублика театр санъати фидойилари Самарқандда тақдирланди


00:05 05 Апрел 2020\n12:20 28.02.2020 (Янгиланган 12:23 28.02.2020) Ҳавола олиш\nТуркия ҳарбийлари Идлибда Россия космик-ҳаво кучлари самолётларини ўққа тутди. Россия ва Сурия самолётлари зарбалардан ҳимояланиш учун иссиқлик тузоқларидан фойдаланмоқда.\nТОШКЕНТ, 27 фев – Sputnik. Турк қўшинлари Сурия ҳукумат армияси ва Россия самолётларининг Идлиб вилоятидаги позицияларини бомбардимон қилмоқда. Бу ҳақда РИА Новости "Россия 24" телеканали репортажига асосан хабар қилди.\nТелеканалнинг маълумотига кўра, Анқара ҳаракатлари иккита турк ҳарбийси ҳалок бўлган авиазарбага жавобан бўлди. Daily Sabah газетаси ёзишича, яна иккита ҳарбий хизматчи яраланди. Ҳужумни ким томонидан амалга оширилганига айтилмаган.\n“Сурия армиясини том маънода – ўзининг ва Россия авиацияси қутқармоқда. Сурия ҳаво кучлари ва Россия ҳаво кучлари самолётлари жангариларни қайта-қайта тўхтатмоқда”, - дейди ВГТРК бюросининг Яқин Шарқ ва Шимолий Африкадаги раҳбари Евгений Поддубний.\nУнинг сўзларига кўра, турк кучлари ва жангарилари фаол равишда ПЗРК қўлламоқда. Россия ва Сурия самолётлари зарбалардан ҳимояланиш учун иссиқлик тузоқларидан фойдаланмоқда.\nЖанговар ҳаракатлар эпицентри Найраб, Саан ва Жубас қишлоқларида жойлашган.\nАввалроқ Суриянинг САНА давлат агентлиги жангарилар турк армияси кўмагида Идлиб вилоятидаги Саракиб шаҳри ҳудудида ҳужумни бошлагани хабар қилган эди. Террорчилар ўнлаб худкушларни ва миналаштирилган машиналарни жалб қилишган. Сурия ҳукумати қўшинлари артиллерия ёрдамида ўққа тутмоқда.\nБундан ташқари, РИА Новости хабар қилишича, Идлибда амалга оширилган ҳаво ҳужуми натижасида 33 нафар турк аскари ҳалок бўлди ва 36 киши яраланди.\nАнқара Сурия ҳукумат кучлари позицияларига қуруқлик ва ҳаво ҳужумлари бошланганини эълон қилди.\n"27 февраль куни Сурия қўшинлари Беҳун аҳоли пункти яқинидаги Идлиб зонасида жойлашган террорчиларга қарата авиазарба берди, у ерда турк ҳарбийларига бўлиши керак эмас эди", - деб таъкидлашди Россия Мудофаа вазирлиги.


Полторанин чанғи пойгаси бўйича Қозоғистон миллий жамоаси таркибига киритилмади\nЯнги мавсумда чанғи пойгаси бўйича Қозоғистон миллий жамоасининг янги таркиби эълон қилинди. Командага 15 нафар спортчи – тўққиз нафар эркак ва олти нафар аёл киритилди.\nХизмат кўрсатган спорт мастери, жаҳон чемпионатининг бронза медали соҳиби Алексей Полторанин команда таркибига киритилмади. Бу ҳақда Қозоғистон чанғи спорти Миллий федерацияси сайтида маълум қилинди.\n«Аввалги мавсумда командани олти нафар спортсмен тарк этди: Николай Чеботько мусобақалардаги карьерасини якунлашга қарор қилди. Алексей Полторанин Халқаро чанғи федерацияси қарорга кўра вақтинча мусобақалардан четлаштирилди. Қозоғистон Республикаси чемпионатида ёрқин чиқишлар қилган Ольга Мандрика декрет таътилидан сўнг, асосий жамоа таркибига қайтди. Қолган қизлар эса минг афсуски, аввалги мавсумда ўз олдиларига қўйилган вазифаларни бажара олмадилар. Шу сабабли ҳаражатларни тежаш мақсадида жамоа таркибини 15 нафар спортчига қисқартиришга қарор қилинди», – дея Қозоғистон чанғи пойгаси Миллий федерацияси бош котиби Андрей Невзоровнинг сўзларидан ихтибос келтиради сайт.\nАлексей Полторанин ва яна бир нечта чанғичи 27 феврал куни Австрия ва Германия полицияси томонидан жаҳон чемпионати ўтган Зеефельд шаҳрида ўтказилган рейддан сўнг мусобақалардан четлатилган эди. Қозоғистон атлети, икки нафар Австрия ва икки нафар Эстония чанғичиси полиция рейди давомида ушланган эди. Улар аксилдопинг қоидаларини бузганликда айбланишди.\nКейинроқ Маданият ва спорт вазириАристанбек Мухамедиули баёнот бериб, допинг истеъмол қилган спортчиларга нисбатан чора кўриш мақсадида вазирлик спорт, спорт фаолияти тўғрисидаги қонунни кескинлаштирганини маълум қилди.\nҚозоғистонлик чанғичи Алексей Полторанин 2013 йил Италияда бўлиб ўтган жаҳон чемпионатида классик стил ва жамоа спринти бўйича бронза медалини қўлга киритган эди. У жаҳон кубоги босқичларида ўндан ортиқ олтин медал соҳибидир ва 2011 йилги Олмаота ва Остонадаги Осиё ўйинларининг тўрт карра чемпиони ҳисобланади. У 2006, 2010, 2014 ва 2018 йилларда бўлиб ўтган Олимпиада мусобақаларида иштирок этган. Полторанин 2022 йилда Пекинда бўлибўтадиган Олимпиада мусобақаларига бориш ниятида экани борасида баёнот берган эди.


18 Август 2020 10:55\n«Мамлакатимиз ўзининг бой ва бетакрор табиати ҳамда жуда бой балиқчилик фондига ега. Ушбу соҳада экспорт салоҳияти юқори. 2019 йилда мамлакатда балиқ бозорининг умумий ҳажми қарийб 66 минг тоннани ташкил этди. Унинг тузилиши қуйидагича: балиқ овлаш - 45 минг тонна, балиқ етиштириш - қарийб 7,4 минг тонна, экспорт - 30 минг тонна, импорт - 43,5 минг тонна», - деди Мағзум Мирзағалиев.\nВазирнинг айтишича, Қозоғистон асосан балиқ филесин, қуритилган ва дудланган, музлатилган балиқларни экспорт қилади.\n«Қозоғистон океан балиқлари ва денгиз маҳсулотларини импорт қилади. Булар сельд, скумбрия, қисқичбақалар, мидия ва бошқалардир. Импорт Норвегия, Россия, Исландия, Хитой ва Болтиқбўйи давлатларига тегишли.\nЎз навбатида, Қозоғистон ҳар йили 30 миллион тонна балиқ маҳсулотларини яқин ва узоқ хорижий 36 та давлатга қарийб 60 миллион AҚШ долларига экспорт қилади. Биз асосан балиқ филеси, қуритилган ва дудланган маҳсулотлар ва музлатилган балиқларни экспорт қиламиз. Масалан, судак филеси - Европа Иттифоқидаги (Германия, Голландия) қозоғистонлик бренд. Қуритилган ва дудланган маҳсулотлар Россия, Украина, Литва, Хитой ва бошқа мамлакатларга экспорт қилинади», - деди вазир.


Жума, 16 март куни Самарқанд аэропортига Turkish Airlines авикомпаниясининг биринчи тижорий рейси қўнди. Турк ташувчиси Истанбулга сешанба ва жума кунлари доимий рейсларни амалга оширади.\n«Икки кун муқаддам биз ўзбек расмий шахслари билан Ўзбекистондаги фаолиятимизни кенгайтириш бўйича музокаралар олиб бордик. Биз парволар сонини ошириб, шаҳарлар тармоғини кенгайтирамиз. Тез орада биз Бухорога учишни бошлаймиз. Чунки Бухоро бизнинг шаҳарларимиз тарихида жуда муҳим аҳамиятга эга бўлиб, жозибадор туристик йўналишлардан ҳисобланади», — деди Turkish Airlines бош менежери Билал Экши.\n"Самарқанд-Истанбул" йўналишида турк компанияси Самарқанддан Истанбулга парвозларни 2017 йилнинг 30 октябридан бошлаган «Ўзбекистон ҳаво йўллари» миллий авиаташувчиси билан рақобатга киришади.


"Қўқон-1912" янги мақсадлар йўлида\n10 июнь, 15:08\nХабарингиз бор “Қўқон-1912” жамоаси раҳбариятида ўзгариш юз берди. Клубнинг янги раҳбари Григорий Айрапетов жамоага келгач, янги мақсад ва янги марраларни кўзлаб иш бошладилар.\nЭнг биринчи мақсад “Қўқон-1912” жамоасининг уй стадиони бўлган Қўқондаги “марказий” стадионини ҳалқаро стандартлар талабига мос ҳолатга келтириш ҳамда жамоанинг уйдаги ўйинларини “марказий”га кўчириш. Бу йўлда жамоа раҳбарияти ҳамда барча ишчи-ходимлар енг шимариб ишга киришдилар.\n“Марказий” стадион чимини парваришлаш мақсадида стадион барча тадбирлар учун вақтинча ёпилди. Майдон парвариши учун керак бўлган техникалар ҳамда ускуналар келтирилиб майдонда катта кўламдаги ишлар бошланиб кетди. Чимга ишлов бериш, керакли бўлган минерал ўғитлар билан парваришлаш ишлари, бу соҳадаги етакчи мутахассислар билан маслаҳатлашган ҳолда олиб борилмоқда.\n“Марказий” стадион ёритиш тизимини янгилаш ўз якунига етмай қолган эди. Янги раҳбарият бу борада ҳам ҳаракатларни бошлаб юборишган. Барча ишлар режа бўйича давом этса “Қўқон-1912” жамоаси 2-даврадан бошлаб ўз майдонига қайтади. Жамоанинг уй учрашувлари “марказий” стадионида ўтказилади. Стадиондаги барча майда камчиликлар бартарф қилиниб, таъмирталаб жойлар таъмирдан чиқарилмоқда.\nШу билан биргаликда жамоанинг ёшлар таркиблари тўп сурадиган 2-БЎСМга қарашли стадионда ҳам бир талай ишлар олиб борилмоқда. Стадион дарвозалари янгиланди. Бу стадион ҳам барча талабларга мос тарзда жиҳозланади. Стадиондаги таблолар ишга туширилиб, майдон четига реклама баннерлари ўрнатилади.\nХуллас, “Қўқон-1912” янги мақсадлар сари катта қадам ташлашни бошлади.\nУйин хам яхшиланса зур буларди


Message: fopen(/tmp/my_session39dcf95c9d69684c68566e0fcca275d3015aa949): failed to open stream: Disk quota exceeded\nАМУДАPЁЛИК ЎҚУВЧИ ҚИЗ – ЎЗБЕКИСТОНДА БИPИНЧИ! - AmuNews.uz - энг сўнгги янгиликлар\nАМУДАPЁЛИК ЎҚУВЧИ ҚИЗ – ЎЗБЕКИСТОНДА БИPИНЧИ!\nБолалик эртаклар сеҳрига тўла юлдузли тунлари билан гўзал. Мунирахон Аминова ана шундай, бири-биридан сирли-синоатли эртаклар дунёсида улғайиб, ўз эртаклар оламини ҳаётга айлантириш орзусида яшаётган қизалоқ. У Жумуртовдаги саноат корхоналаридан бирида ишловчи дадаси Pуслан Абдуллаевнинг куч-қудрат ва жасоратга ундовчи ҳаётий ҳикоялари, онаси Инобат Ўрозимбетованинг ҳалоллик, поклик ва тўғрисўзлик, самимийлик мавзусидаги эртаклари сеҳрида улғайди.\n60-сонли мактабнинг 1-синфига борганида Мунира ёшига нисбатан анча ақлли, интилувчанлиги билан тенгдошларидан ажралиб турарди. Ўқиш ва ёзишни ўргангач, у яхшилик, эзгулик, билимнинг хосиятлари ҳақида ўз эртакларини ёзди.\nУ улғайган сари эртаклари ҳам, шеърлари ҳам маъно ва мазмун жиҳатидан бойиди. 2018 йил Мунира Аминова учун қувончли лаҳзаларни ҳадя этди.\n– Ўқувчи-ёшларга “Момомнинг сандиғи” эртаклар танлови ўтказилишини айтганимда, Муниранинг кўзлари қувончдан яшнаб кетди, – дейди мактабнинг маънавият ва маърифат ишлари бўйича директор ўринбосари Бўтакўз Худойберганова. – Кўрик-танловнинг мактаб босқичида кўплаб ўқувчилар ўз эртакларини ёзишди. Мунира Аминова ёзган эртаклар, тўғриси, бизни ҳайрон қолдирди.\nУ мактаб ғолиби сифатида танловнинг ҳудудий босқичида иштирок этди ва яна ғолиб бўлди. Кўрик-танловнинг туман босқичи Мунира учун яна омад келтирди. 82 та умумтаълим мактаблари ўқувчи-ёшлари орасида Мунира Аминова яна ғолиб бўлди ва Қорақалпоғистон Pеспубликаси босқичига йўлланма олди.\nPеспублика босқичига қизғин тараддуд кўрган Мунирахон Аминова Қорақалпоғистон Pеспубликаси умумтаълим мактабларининг юзлаб эртакчи болалари орасида ўзининг ўткир маъно-мазмунга бой, одоб-ахлоқ, китобхонлик ва ватанпарварликни тараннум этувчи эртаклари билан мутлақ ғолибликни қўлга киритди.\n– Менга Тошкент шаҳрига, Ўзбекистон миқёсидаги беллашувга йўлланма берилганлигидан жуда қувондим, – дейди Мунирахон. – Тенгдошларим ва катталар ҳаётини кузата бошладим. Кўплаб эртаклар ёздим. Лекин менинг эртакларим кўрик-танловнинг мамлакат босқичи ҳакамларига манзур бўлади, деб ҳеч ўйламагандим. Ахир у ерда ишимизни жуда обрўли олимлар ва ёзувчилар баҳолашади-да.\nМамлакат босқичида Мунира Аминованинг “Икки қарға” эртаги “Момомнинг сандиғи” Pеспублика кўрик-танловининг энг яхши ижодий иши деб топилди ва 1-ўринга лойиқ кўрилди ҳамда кўрик-танловнинг 1- даражали дипломи, 10 дона ноёб китоблар жамланмаси, ташкилотчи вазирлик ҳамда масъуллар томонидан фахрий ёрлиқлар билан тақдирланди.\nАйни кунда Мунира 60-сонли мактабнинг 6-синфида аъло баҳоларга ўқимоқда. Биз ёш, иқтидорли ижодкор қизимизга янада янги парвозлар, истиқболли орзулар тилаймиз.\nЯнгиланди: 41 дақиқа олдин\nMessage: filesize(): stat failed for /tmp/my_session39dcf95c9d69684c68566e0fcca275d3015aa949


Бугун “Навбаҳор” ўринбосарлари сафарда ғузорлик тенгдошларига қарши майдонга тушишди. Биринчи таймда Собит Воҳидов ва Абдураззоқ Жўраев голлари эвазига “лочинлар” ҳисобда олинга чиҳиб олишди. Иккинчи бўлим ҳам ёшларимиз томонида бўлди. Захирадан ўйинга тушган Александр Лупашко дубль муаллифига айланиб, ёшларимиз ғалабасига ўз хиссасини қўшди. Ўйлаймизки, эртага асосий жамоамиз ҳам Ғузордан 3 очко билан қайтади!\n“Шўртан” – “Навбаҳор” 2 : 4 (0:2)\n“Навбаҳор” ёшлари қуйидаги таркибда учрашувни ўтказишди: Ислом Жўраев, Собит Воҳидов (Александр Лупашко) Раҳмон Ўринов, Дурбек Умаралиев (Ислом Исмоилов), Мирзохид Собиров, Ботир Тўрабоев, Мурод Рахмонов, Комил Қўчқоров (Аъзам Алиев), Муҳаммад Расулов (Билол Шарофутдинов), Собир Ҳамидов (Азиз Турғунбоев), Абдураззоқ Жўраев (Жавлон Холмирзаев).\nГоллар: Собит Воҳидов, Абдураззоқ Жўраев, Александр Лупашко (2 та)


Хива хони бош вазири Исломхўжа қисмати фожиали тугаганми?\nХива хонининг бош вазири Исломхўжа Иброҳимхўжа ўғли (1872-1913) ўз даврининг ноёб шахсларидан, айниқса, хонликларда кам учрайдиган амалдорлардан бўлган. Шу боис унинг халқ манфаати, юрт тараққиёти ва озодлигини ўйлаб мамлакатда бошлаган ислоҳотлари мураккаб замон ва муҳитда кучли қаршиликка учради, тақдирининг фожиали якунланишига сабаб бўлди. Хонликнинг Исломхўжадек юксак мартабали тараққийпарвар, элпарвар амалдорининг кўзлаган эзгу мақсадлари нималардан иборат эди? Уларнинг амалга ошишига қандай кучлар тўсиқ бўлди?\nИслоҳотлар нимага қаратилганди?\n— Исломхўжа Хоразмда энг нуфузли бўлган Саид Отойи хўжалардан Саид Муҳаммадхўжа мутаваллининг набираси эди, — дейди тадқиқотчи Умид Бекмуҳаммад. — Отаси Иброҳимхўжа Ферузхоннинг тоғаси бўлиб, Хонқа ҳокими бўлган, кейинчалик бош вазир лавозимини эгаллаганди. Мактаб ва мадраса таҳсилини олган Исломхўжа ҳам хонликнинг турли мансабларида хизмат қилади. Ферузхон томонидан у 26 ёшида бош вазир лавозимига тайинланади. 1910 йилда Ферузхон вафот этгач, тахтга унинг ўғли Исфандиёрхон чиқди. Исфандиёрхон бош вазир Исломхўжанинг куёви эди. У шу даврда хонликда ислоҳотлар ўтказишга киришди.\nБош вазир дастлаб хонга қуйидаги учта йўналишда ислоҳот ўтказишни тавсия қилади:\n3. Хонликка қарашли ерларни турли тоифадаги одамларга тақсимлаш, тарқатиш, уларни ер солиғидан озод қилиш, ирригация ишларига эътиборни кучайтириш ҳамда натурал мажбуриятларни бекор қилиш.\nКўп ўтмай Исломхўжа ишлаб чиққан амалга ошириш зарур бўлган 10 банддан иборат ислоҳот режаси хон томонидан тасдиқланди.\nЗамонавий тизимнинг илк нишонлари\nИслоҳот самараси дастлаб солиқ ундирувчиларнинг халқдан йиғиб олган солиқнинг маълум бир фоизини ўзига олиб қолишига чек қўйилишида намоён бўлди. Аҳамиятлиси, давлат ер эгалиги, мулк ер эгалиги, вақф ер эгалигининг аниқ ҳисоб-китобини қилишга киришилди. Россиядан қурувчи-муҳандислар олиб келиниб, бу ишга жалб қилинади. Улар билан биргаликда хонликдаги каналларга темир кўприк ўрнатиш лойиҳаси тузилди, мавжуд барча майдонларни ўлчаб чиқишга киришилди. Хива шаҳрининг янги лойиҳаси тузилиб, унга кўра шаҳар энига уч баробар кенгайиши керак эди. 1910-1913 йиллар оралиғида Хиванинг ўзида почта-телеграф биноси, қишки сарой, замонавий касалхона, жадид мактаби барпо этилди.\nШунингдек, Исломхўжанинг ташаббуси ва маблағи ҳисобига Хивадан ташқари Янги Урганч, Шовот, Гурлан, Қўнғирот, Қўшкўпир ва Мўйноқ шаҳарларида ҳам жадид мактаблари ташкил этилди. Хивадаги мактаб эса тамомила замонавий кўринишда бунёд этилганди. 1913 йилда пишиқ ғиштдан Европа услубида қурилган икки қаватли бино рус-тузем мактаби деб аталарди. Янги Урганчда эса Исломхўжа ўғил ва қиз болалар учун алоҳида жадид мактаблари очиб, уларга 60 дан ортиқ ўғил-қизлар қабул қилинади.\nҚолаверса, хонлик ҳудудига темир йўл олиб келиш, лойқалардан тозаланадиган, таъмирланадиган ва янгидан сув чиқариладиган ариқларнинг аниқ режаси ишлаб чиқилиб, ишлар бошлаб юборилади.\nХон саройида Исломхўжага мухолифатда бўлган фитнакор амалдорлар гуруҳи бор эди. Шундай гуруҳлардан бири оға-ини подполковник Ҳусайнбек, ясовулбоши Шайхназарбой ва Омонгелди Матмуродовлар эди. Матвафо, Абдураҳмон ва Шариф Баққоловлар Исломхўжага мухолифатда бўлган иккинчи гуруҳ вакиллари эди. 1911 йилда ерларни хон тасдиқлаган ислоҳот дастурига кўра қайтадан ўлчатиб чиқилгач, бекликларда оға-ини Матмуродовлар ҳамда тоға-жиян Баққоловлар беҳисоб ерларга эгалиги, улар давлат ҳисобига киритилмай, хонлик хазинасига солиқ тўланмаётгани аниқланади. Шу боис бу амалдорлар саройдан четлатилиб, аниқланган хуфия мол-мулки хон фармонига кўра мусодара қилинади. Шу воқеалардан сўнг ҳар иккала гуруҳ рус маъмурлари билан яқинлашиб, уларнинг таъсирида мансабларига тикланиб, мол-мулкларини қайтариб олишади ва Исломхўжага нисбатан очиқчасига душманлик йўлига ўтишади.\nЧор маъмурлари эса Исломхўжа фаолиятини кузатув остига олганди. Негаки, у чор ҳукумати учун ғоявий душман бўлган жадидларни қўллаётган, Хоразмда мактаблар барпо қилаётган, чоризмга қарши тинимсиз исён кўтараётган туркман ёвмудлари билан яқин алоқада эди.\nЧор ҳукумати Хива хонлигидаги фитнакор гуруҳларни рағбатлантириб, уларни Исломхўжага қарши гиж-гижлаб туради. Хиванинг халқпарвар, маърифатпарвар бош вазири ана шундай сиёсий фитна қурбонига айланади. 1913 йил 9 август куни тунги пайт Исломхўжа хон саройидан уйига қайтаётганда ёлланма қотиллар томонидан ўлдирилади.\nБироқ, шундай бўлса-да, Исломхўжа жаҳон тараққиётидан бир неча аср ортда қолган, баъзи соҳаларда ўрта асрча мустабидлик ҳукм сураётган Хива хонлигида ўзгариш ясашга уринди ва дастлабки натижаларга эришдики, булар тарих саҳифаларида ёрқин аксини топди.


Snapdragon 8150 флагман процессори AnTuTu’да мутлақ рекорд ўрнатди! - Terabayt.Uz\nSnapdragon 8150 флагман процессори AnTuTu’да мутлақ рекорд ўрнатди!\nQualcomm компанияси ўзининг навбатдаги – Snapdragon 8150 флагман чипини тайёрлаганидан хабарингиз бор. Ҳозирча расман тақдим этилмаган ушбу процессор самарадорлигини аввалроқ бенчмаркда текшириб ҳам кўришганди.\nЎшанда таъкидлаганимиздек, бу тестларда Snapdragon 8150 максимал такт частотасида ишлатиб кўрилганлиги номаълум. Бундан ташқари, мазкур синовда Snapdragon чипсетининг асосий афзаллиги – Adreno график процессори фаолияти ҳам акс этмаган.\nШундан сўнг мазкур процессор Geekbench сервисида яна бир бор тестдан ўтказилган. Бунда ушбу чип Android 9.0 операцион тизими бошқаруви остида, 6 гигабайтлик тезкор хотира билан ишловчи қурилма таркибида текширилган. Унда Snapdragon 8150 якка ядроли синовда 3 281 балл, кўп ядроли имтиҳонда эса 11 023 балл олиб, Qualcomm рекордини янгилаган:\nШунингдек, бу процессор самарадорлиги AnTuTu бенчмаркида ҳам синаб кўрилди ва кутилганидан ҳам ортиқ натижа кўрсатди. У аввалги рекордсмен – Huawei Kirin 980 чипини тор-мор қилди!\nЎҚИНГ: Huawei баёнот беради: унинг Kirin 980 чипи Apple A12 Bionic чипидан кучли\nАйтиш керакки, AnTuTu’да синалган қурилма ҳали бирор моделдаги смартфон эмас, балки муҳандислик намунаси бўлиб, MSMNile деб номланган. Бундаги MSM қисми – Qualcomm чипларининг анъанавий белгиси, Nile эса – Snapdragon 8150 моделининг кодли номи бўлса керак.\nAnTuTu’да қайд этилганидек, ушбу процессор бошқа якка кристалли тизимларнинг 99 фоизидан устун келган. Snapdragon 8150 ушбу синовда 362 000 балл билан мутлақ рекорд ўрнатган. Таққослаш учун айтиб ўтсак: мазкур бенчмаркда Kirin 980 ва Snapdragon 845 чиплари тегишлича 310 000 ҳамда 300 000 балл олган.\nДарвоқе, Qualcomm ҳали расман тақдим этмаган ушбу Snapdragon 8150 процессорли инқилобий смартфон аллақачон бозорга ҳам чиққан!\nЎҚИНГ: Илк буклама 5G-смартфон – FlexPai бугундан сотувга чиқди, лекин бу Samsung ҳам, Huawei ҳам эмас! (+«жонли» видеолар)\n#AnTuTu #Geekbench #бенчмарк #мобил процессор #Qualcomm Snapdragon 8150